Οι αιφνιδιαστικές παραιτήσεις των δύο εισαγγελέων που προΐστανται της Δίωξης του Οικονομικού Εγκλήματος ευλόγως προκαλούν εντυπώσεις και ερωτήματα στην κοινή γνώμη.\nΠολύ περισσότερο όταν αυτές εξελίχθηκαν στο παρόν πολιτικό και οικονομικό περιβάλλον και συνοδεύθηκαν από υπαινιγμούς για παρεμβάσεις στο έργο τους από πολιτικούς και οικονομικούς παράγοντες.\nΤα ερωτήματα που εγείρονται προφανώς δεν μπορούν να μείνουν αναπάντητα.\nΟι δύο εισαγγελείς λοιπόν οφείλουν απαντήσεις και είναι απαραίτητο να τις δώσουν.\nΔεν μπορούν να υπαινίσσονται παρεμβάσεις και να μην κατονομάζουν τους παρεμβαίνοντες και εκείνους που τους εξώθησαν στις παραιτήσεις.\nΕίναι υπηρέτες της Δικαιοσύνης, απόλυτες εκφράσεις της συντεταγμένης πολιτείας και έχουν υποχρέωση να μιλήσουν χωρίς φόβο, χωρίς συστολή, αναστολές και επιφυλάξεις.\nΚαι να το πράξουν συντεταγμένα.\nΝα αποκαλύψουν τα πάντα στα ανώτερα όργανα της Δικαιοσύνης.\nΣκιές, υπαινιγμοί και μισόλογα δεν χωρούν στην περίπτωσή τους.\nΑναρτήθηκε από Eβρίτης Δεν υπάρχουν σχόλια:\n«Βαριές σκιές στις ελληνοτουρκικές σχέσεις ρίχνουν οι αποκαλύψεις του πρώην πρωθυπουργού της Τουρκίας κ. Μεσούτ Γιλμάζ ότι το «βαθύ κράτος» της Τουρκίας έκαιγε ελληνικά δάση, στο πλαίσιο επιχειρήσεων των μυστικών υπηρεσιών».\nΑυτό εκτιμά ο τομεάρχης Εξωτερικής Πολιτικής της ΝΔ, Πάνος Παναγιωτόπουλος, αναφερόμενος στις πρόσφατες δηλώσεις του πρώην Τούρκου πρωθυπουργού, Μεσούτ Γιλμάζ, ότι Τούρκοι πράκτορες έκαιγαν τα ελληνικά δάση την περίοδο 1995-1997.\n«Η κυβέρνηση Ερντογάν οφείλει να παράσχει προς την Ελλάδα την απαιτούμενη, σε βάθος, ενημέρωση για όλες τις πτυχές της σκοτεινής αυτής υπόθεσης και να προχωρήσει στην πλήρη αποκατάσταση της μεγάλης ζημιάς που υπέστη η Ελλάδα», είπε ο κ. Παναγιωτόπουλος και συμπλήρωσε ότι «επιβάλλεται να υπάρξει κατηγορηματική δημόσια δέσμευση από τουρκικής πλευράς ότι τέτοιου είδους «βρώμικες επιχειρήσεις» έχουν πάψει να σχεδιάζονται και να εκτελούνται από τις μυστικές υπηρεσίες της Τουρκίας και τα διάφορα παρακλάδια τους».\n«Το πολιτικό θέμα που έχει προκύψει είναι τεράστιο και πρέπει να απασχολήσει -εκτός των άλλων- και τα θεσμικά όργανα της Ευρωπαϊκής Ένωσης προς την οποία επιθυμεί να προσεγγίσει, ακόμη περισσότερο, η σημερινή Τουρκία», κατέληξε ο κ. Παναγιωτόπουλος.\nΣας εύχομαι χρόνια πολλά και το 2012 να σας βρει αισιόδοξους, με δύναμη και υγεία, αλλά πάνω απ’ όλα ελπίδα ώστε να πραγματοποιήσετε όλους τους στόχους σας!\nκαι ποιητής των όλων\nΗ ελληνική πολιτική βρίσκεται για ακόμη μια φορά αντιμέτωπη με τους δαίμονές της.\nΠριν από ενάμιση μήνα κατέρρεε το σύμπαν.\nΑπαξιωμένοι οι περισσότεροι, χαμένοι στο διάστημα οι υπόλοιποι, χωρίς πρόταση επεξεργασμένη, χωρίς λύση ολοκληρωμένη, πιάστηκαν όλοι από τη λύση της κυβέρνησης συνεργασίας και ανάσανε κάπως ο τόπος, χωρίς ωστόσο να λυθεί το πρόβλημα.\nΗ χώρα πήρε τρίμηνη παράταση, έχει μια ευκαιρία - λένε τελευταία στις Βρυξέλλες - αλλά παραμένει ασταθής, μετέωρη, με το ένα πόδι στην ευρωζώνη και το άλλο έξω απ' αυτήν.\nΟσοι παρακολουθούν από κοντά τις ευρωπαϊκές υποθέσεις γνωρίζουν ότι όλη η προπαρασκευή της μεγάλης λύσης μας έχει μέσα, υπό τον όρο ότι θα δώσουμε δείγματα γραφής.\nΟι δικοί μας εδώ, ωστόσο, δείχνουν ακόμη μια φορά να μην αντιλαμβάνονται το βάρος των συνθηκών. Πήραν λίγο χρόνο, ήρθε και η δόση και θεωρούν ότι μπορούν να ξαναρχίσουν το ίδιο παιχνιδάκι. Της κωλυσιεργίας δηλαδή, της αναστολής και της αναβολής. Όμως τα γεγονότα τρέχουν σαν αναθεματισμένα, δεν παρακολουθούν τις ελληνικές ιδιαιτερότητες. Η ρύθμιση των χρεών μας ούτε εύκολη είναι, ούτε δεδομένη. Οπως και η νέα δανειακή σύμβαση των 130 δισ. ευρώ δεν είναι δεδομένη. Γιατί απλούστατα θα πρέπει να συνοδεύεται από ένα αυστηρό οικονομικό πρόγραμμα, η αξιοπιστία του οποίου θα κριθεί πριν εγκριθούν τα λεφτά, που θα μας καλύψουν για τρία ολόκληρα χρόνια.\nΜια λογική κοινότητα που αντιλαμβάνεται τους κινδύνους μιας ενδεχόμενης αποτυχίας θα έκανε ό,τι περνούσε από το χέρι της για να επιτύχει την προσφερόμενη συνδυασμένη λύση που θα σταθεροποιούσε τις οικονομικές συνθήκες και θα έδινε χρόνο στην πολιτική να δημιουργήσει περιβάλλον εξόδου από τον καταθλιπτικό κύκλο της ύφεσης. Πολύ περισσότερο, μάλιστα, όταν όλοι στην Ελλάδα γνωρίζουν ότι οι εταίροι μας δεν πολυνοιάζονται πλέον και για να συνεχίσουν την αρωγή τους θέλουν γεγονότα τετελεσμένα και όχι ανακοινώσεις ή δηλώσεις καλών προθέσεων.\nΑντί αυτής της προσπάθειας λοιπόν, κόμματα, αλλά και υπουργοί που μετέχουν στην κυβέρνηση και διατηρούν πλήθος προσυμφωνημένων διαρθρωτικών εκκρεμοτήτων, ξιφουλκούν κατά της κυβέρνησης που οι ίδιοι επέλεξαν και έδωσαν αγώνες προκειμένου να συμμετέχουν σε αυτή.\nΠρόκειται περί απόλυτου παραλογισμού που επιτρέπει στον καθένα που παρατηρεί να σκέφτεται ότι αυτοί δεν ενδιαφέρονται για την πατρίδα τους, παρά μόνο για την προσωπική πρόοδό τους, αν και, πάλι, κανείς δεν μπορεί να διακρίνει πώς όλοι αυτοί οι γίγαντες της πολιτικής θα προοδεύσουν σε μια γκρεμισμένη και τσακισμένη χώρα.\nΧαρτζιλίκι έγινε ο μισθός για τους δημοσίους υπαλλήλους, ενώ για χιλιάδες εργαζόμενους στον ιδιωτικό τομέα οι αμοιβές τους, από το «κόψε κόψε» έχουν φτάσει τα επίπεδα του επιδόματος ανεργίας!\nΤα στοιχεία που έχει συλλέξει και δημοσιεύει σήμερα ο «ΑΤ» για την μισθολογική κατάσταση δημοσίων και ιδιωτικών υπαλλήλων, έτσι όπως αυτή έχει διαμορφωθεί από τα «έργα και τις ημέρες του ΠΑΣΟΚ και του Μνημονίου», προκαλούν ανατριχίλα.\nΕιδικά στο Δημόσιο, στο τρίμηνο Οκτωβρίου, Νοεμβρίου και Δεκεμβρίου, χιλιάδες εκκαθαριστικά μισθοδοσίας έχουν ως εξόφληση μισθό για… δείγμα, με εξοφλήσεις που περιορίζονται στα 200 και τα 100 ευρώ!\nΟ λόγος που ο μισθός τελεί υπό εξαφάνιση από πολλούς δημοσίους υπαλλήλους δεν είναι μόνο επειδή έχει αυξηθεί η παρακράτηση φόρου, αλλά διότι πολλές από τις επιπρόσθετες εισφορές έχουν επιβληθεί με αναδρομικότητα από την 1-1-2011 και η πληρωμή αυτών των εισφορών – περικοπών, γίνεται στο τελευταίο τρίμηνο του έτους.\nΓια παράδειγμα, οι επιπρόσθετες εισφορές ανεργίας 2%, υπέρ εφάπαξ 5%, αλλά και οι μειώσεις των επιδομάτων «περνούν» στη μισθοδοσία των υπαλλήλων με αναδρομικές κρατήσεις 9 μηνών και στην πράξη αυτό που μένει για την εξόφληση του μήνα, είναι… δείγμα του μισθού, αν λάβει κανείς υπόψη ότι πολλοί υπάλληλοι πληρώνουν μέσα από τη μισθοδοσία τους και τις δόσεις των δανείων.\nΓια παράδειγμα, εκπαιδευτικός με 3 πτυχία και 35 χρόνια υπηρεσίας έπαιρνε πριν από το νέο μισθολόγιο\n«καθαρά» 1.900 ευρώ και μετά το μισθολόγιο και την κατάργηση των επιδομάτων οι καθαρές του αποδοχές έπεσαν στα 1.200 ευρώ. Σε άλλη περίπτωση, γενικός διευθυντής υπουργείου έφτασε να έχει εξόφληση Νοεμβρίου 150 ευρώ, λόγω αναδρομικών κρατήσεων, φορολογίας, εισφορών, χαρατσιών και δόσης δανείου!\nΓια να περιοριστεί το σοκ των περικοπών, το υπουργείο Οικονομικών, όπως πληροφορήθηκε ο «ΑΤ» δεν έχει θέσει ακόμη σε ισχύ την πλήρη εφαρμογή του ενιαίου μισθολογίου. Γι’ αυτό και οι περισσότεροι υπάλληλοι είδαν στα τελευταία εκκαθαριστικά τους να υπάρχει κουτσουρεμένο κατά 50% το κίνητρο απόδοσης περιμένοντας τον επόμενο μήνα και το νέο μισθολόγιο.\nΕμμονή στη μείωση του εργασιακού κόστους, με ψαλίδισμα των κατώτατων αποδοχών της Εθνικής Σύμβασης, έδειξε χθες η τρόικα κατά τη διάρκεια της συνάντησης που είχε με την ηγεσία του υπουργείου Εργασίας.\nΗ συνάντηση ήταν ενημερωτικού χαρακτήρα και επικεντρώθηκε στην αξιολόγηση όλων των ρυθμίσεων που έχουν ψηφιστεί για τις εργασιακές σχέσεις τα δυο τελευταία χρόνια, χωρίς πολλές από αυτές να έχουν ακόμη εφαρμοστεί.\nΧαρακτηριστική είναι η περίπτωση της διάταξης για την πρόσληψη ανέργων ηλικίας 18-25 ετών για διετή εργασιακή εμπειρία με αποδοχές μειωμένες κατά 20% από τις αντίστοιχες που προβλέπει η Εθνική και οι Κλαδικές Συμβάσεις Εργασίας. Η διάταξη δεν εφαρμόζεται, καθώς το υπουργείο δεν έχει εκδώσει ούτε καν την εγκύκλιο με τις τυπικές οδηγίες για την εφαρμογή. Ο λόγος που δεν έχει ενεργοποιηθεί το μέτρο είναι επειδή το υπουργείο γνωρίζει ότι στην πράξη δεν θα εφαρμοστεί, καθώς οι εργοδότες για να προσλάβουν νέους με μισθό 20% χαμηλότερο, δεν θα πρέπει να κάνουν απολύσεις.\nΣτην εμμονή των δανειστών για "κούρεμα" του κατώτατου μισθού της Εθνικής Σύμβασης, το υπουργείο αντιπρότεινε τη μείωση των εργοδοτικών εισφορών -σε πρώτη φάση κατά 10%- από το Μάρτιο του 2012 με την εφαρμογή της κάρτας εργασίας και σε δεύτερη φάση από τον Ιούλιο. Ενώ για το θέμα των κατώτατων αποδοχών, το υπουργείο θα ξεκινήσει σύντομα (πιθανότατα αρχές Ιανουαρίου) έναν διάλογο με εργοδοτικούς φορείς και συνδικάτα, για να καταγραφούν απόψεις και προτάσεις για το αν μπορεί και με ποιες προϋποθέσεις να καθορίζονται αμοιβές χαμηλότερες από τα κατώτατα όρια της Εθνικής Σύμβασης.\nΣτο σκέλος των συμβάσεων, το υπουργείο παρέθεσε στοιχεία που δείχνουν ότι μετά την εφαρμογή του άρθρου 37 του ν.4024/11 (για το πάγωμα των κλαδικών συμβάσεων) υπογράφτηκαν 17 νέες επιχειρησιακές συμβάσεις με μειώσεις μισθών.\nΣτη συνάντηση δεν τέθηκε θέμα κατάργησης του 13ου και 14ου μισθού. Παρουσιάστηκαν όμως οι ρυθμίσεις για τις μειώσεις στις επικουρικές συντάξεις (από 10% ως 40%) που αν δεν συμπεριληφθούν στο νέο "μνημονιακό" πολυνομοσχέδιο που ετοιμάζει το υπουργείο Οικονομικών, θα αποτελέσουν ξεχωριστό νομοσχέδιο του υπουργείου Εργασίας με επιπρόσθετες ασφαλιστικές και εργασιακές ρυθμίσεις.\nΚόβουν τις συντάξεις σε όσους αποχώρησαν για να γλιτώσουν την εφεδρεία!\nΠερικοπή του 25% της σύνταξης επιβάλλει η κυβέρνηση σε όσους αποχώρησαν από το Δημόσιο για να γλιτώσουν από την εφεδρεία και από τη μείωση του μισθού στο 60% για δυο χρόνια!\nΗ αιφνιδιαστική αυτή απόφαση έρχεται με εγκύκλιο του αναπληρωτή υπουργού Οικονομικών Φιλ. Σαχινίδη και φέρνει τα πάνω κάτω για χιλιάδες δημοσίους υπαλλήλους, οι οποίοι, για να γλιτώσουν το προσυνταξιοδοτικό καθεστώς (εφεδρεία) με το 60% των αποδοχών τους για 2 χρόνια, επέλεξαν να πάρουν απευθείας σύνταξη! Η κυβέρνηση κατά το κοινώς λεγόμενο «τους τη φύλαγε στη γωνία».\nΓια να δικαιολογηθεί μάλιστα το σκεπτικό της εγκυκλίου χρησιμοποιείται διάταξη της παρ. 5 του άρθρου 60 του Π.Δ. 169/2007 (κώδικας Πολιτικών και Στρατιωτικών Συντάξεων), σύμφωνα με το οποίο «σε περίπτωση που υπάλληλος αποχωρεί λόγω συνταξιοδότησης και έχει εισπράξει όταν ήταν στην ενέργεια αποδοχές που δεν δικαιούται, τα ποσά που καταβλήθηκαν χωρίς να οφείλονται, παρακρατούνται συμψηφιστικά με δόσεις από τη σύνταξή του ή από τη σύνταξη των μελών της οικογένειάς του σε περίπτωση μεταβίβασης της σύνταξης σ΄ αυτά. Το ποσό που παρακρατείται κάθε μήνα δεν μπορεί να υπερβεί το 1/4 της σύνταξης που καταβάλλεται».\nΣε συνέχεια όσων λέει το άρθρο 60 του Κώδικα Πολιτικών και Στρατιωτικών Συντάξεων θεωρείται στην εγκύκλιο «αυτονόητο» το ότι «αν ο υπάλληλος, παρότι πληροί τις προϋποθέσεις του άρθρου 33 του ν. 4024/2011, δεν τεθεί για οποιονδήποτε λόγο σε προσυνταξιοδοτική διαθεσιμότητα, τότε η υπηρεσία κατά την συνταξιοδότησή του θα διενεργήσει αυτεπάγγελτα έλεγχο και θα προβεί, σε παρακράτηση από τη σύνταξή του των αχρεωστήτως εισπραχθέντων ποσών κατά τη διάρκεια που ο υπάλληλος αυτός έπρεπε να τελεί σε προσυνταξιοδοτική διαθεσιμότητα».\nΩς «πραγματική συντάξιμη δημόσια υπηρεσία» νοείται:\nα) Η υπηρεσία που έχει παρασχεθεί στο Δημόσιο ή ΝΠΔΔ ή σε ΟΤΑ (α’ και β’ βαθμού) με οποιαδήποτε σχέση εργασίας καθώς και η υπηρεσία που αναγνωρίζεται ως πραγματική δημόσια, με βάση ειδικές διατάξεις (άρθρο 155 παρ. 4 του Υ. Κ.).\nβ) Η υπηρεσία που έχει διανυθεί στον ιδιωτικό ή στον ευρύτερο δημόσιο τομέα, η οποία έχει ληφθεί υπόψη για τη μισθολογική εξέλιξη του υπαλλήλου και είναι συντάξιμη (μπορεί δηλαδή να αξιοποιηθεί ασφαλιστικά – συνταξιοδοτικά είτε με τις διατάξεις της διαδοχικής ασφάλισης είτε εφόσον πρόκειται για υπηρεσία που έχει διανυθεί με ασφάλιση σε χώρα - μέλος της Ε.Ε., με την εφαρμογή των Κοινοτικών Κανονισμών).\nΔεν περιλαμβάνεται ωστόσο, η προϋπηρεσία που αναγνωρίζεται ως συντάξιμη με τις διατάξεις του άρθρου 1 του ν. 1405/1983 (δηλαδή με την καταβολή συμπληρωματικής εισφοράς εξαγοράς\nΓλιτώνει ο 13ος και 14ος μισθός στον ιδιωτικό τομέα από τις νέες θυσίες που ζητά η τρόικα με το νέο μνημόνιο που θα συνοδεύει τη νέα δανειακή σύμβαση των 109 δισ. ευρώ (σ.σ. αν βεβαίως υπογραφεί…).\nΑυτή τη φορά οι «τροϊκανοί» δεν δείχνουν την ίδια εμμονή στην κατάργηση των «Δώρων» από τους μισθούς των ιδιωτικών υπαλλήλων όπως είχαν κάνει αρκετούς μήνες πριν, αλλά -όπως αποκάλυψε την περασμένη Τετάρτη 7 Δεκεμβρίου ο «Α.Τ.»- ζητούν άλλα πράγματα. Στο στόχαστρο μπαίνουν ο κατώτατος μισθός των 751 ευρώ, οι αποζημιώσεις απόλυσης, οι κανονισμοί εργασίας των ΔΕΚΟ και των τραπεζών, και η άρση των εμποδίων (σ.σ. δυνατότητα μείωσης προσωπικού) για την πρόσληψη ανέργων 18-25 ετών με αποδοχές 20% χαμηλότερες.\nΣτο ντοκουμέντο από την ατζέντα του τεχνικού κλιμακίου της τρόϊκας για τα εργασιακά -που εξασφάλισε και αποκαλύπτει σήμερα ο «ΑΤ»- δεν περιγράφεται θέμα κατάργησης 13ου και 14ου μισθού, αλλά επικεντρώνονται σε 10 σημεία, με βασικότερα τα εξής πέντε:\n1. Η κατάσταση του διαλόγου που βρίσκεται σε εξέλιξη με τους κοινωνικούς εταίρους για την «τριμερή συμφωνία». «Μέχρι στιγμής δεν έχει τεθεί θέμα κατάργησης του 13ου και 14ου μισθού στον ιδιωτικό τομέα από την τρόικα», υποστήριξε χθες σε δηλώσεις ο υπουργός Εργασίας Γιώργος Κουτρουμάνης μετά τη συνάντησή του με τον πρωθυπουργό Λουκά Παπαδήμο. Αντιθέτως, όπως είπε, η τρόικα θέτει θέμα κατώτατου μισθού στο πλαίσιο ρύθμισης για αύξηση της ανταγωνιστικότητας. Στην ουσία εκείνο που ζητούν είναι να καθοριστεί σε ποιες περιπτώσεις μπορεί να πέφτει κάτω από τα 751 ευρώ ο κατώτατος μισθός που προβλέπει η Εθνική Σύμβαση και αυτό μετά από τριμερή διάλογο κυβέρνησης-συνδικάτων-εργοδοτών.\n2. Ο νόμος για τις αποζημιώσεις απολύσεων και γιατί εν τέλει οι εργοδότες απολύουν χωρίς προειδοποίηση (καταβάλλοντας ολόκληρη αποζημίωση) αντί να κάνουν χρήση του νόμου (3863/10) και αν δώσουν μισές αποζημιώσεις με προειδοποίηση από έναν ώς έξι μήνες πριν από την απόλυση. Στην ουσία ζητούν να καταργηθούν πλήρως οι χρόνοι προειδοποίησης ώστε όλες οι αποζημιώσεις λόγω απόλυσης να πέσουν στο 50%!\n3. Διευκρινίσεις για το «ιδιαίτερο» καθεστώς εργασίας των ΔΕΚΟ και ελαστικοποίηση των συμβάσεων εργασίας σε όσες πρόκειται να ιδιωτικοποιηθούν. Στην ουσία ζητούν κατάργηση των κανονισμών εργασίας που ισχύσουν σε ΔΕΚΟ και Τράπεζες, με απώτατο στόχο να ισχύσει αυτόματα και καθολικά η εργατική νομοθεσία ως προς το καθεστώς των απολύσεων έτσι ακριβώς όπως εφαρμόζεται για τους μισθωτούς του ιδιωτικού τομέα.\n4. Εφαρμογή της ψηφισμένης από το καλοκαίρι ρύθμισης (ν.3986/11) για πρόσληψη νέων 18-25 ετών με μισθό 20% χαμηλότερο από αυτόν που προβλέπει η εκάστοτε κλαδική ή Εθνική σύμβαση εργασίας.\n5. Περαιτέρω ευελιξία στις συμβάσεις ορισμένου χρόνου ιδίως στις εποχικές θέσεις απασχόλησης με επενεξέταση της ρύθμισης για τη διευθέτηση του χρόνου εργασίας, χωρίς εμπόδια (σ.σ. πλήρες διευθυντικό δικαίωμα) τόσο για τις μεγάλες όσο και για τις μεσαίες επιχειρήσεις\nΜέσα στις επόμενες 48 ώρες κρίνεται η τύχη του 13ου και 14ου μισθού στον ιδιωτικό τομέα!\nΜέσα στις επόμενες 48 ώρες κρίνεται η τύχη του 13ου και 14ου μισθού, καθώς και η μείωση των κατώτατων μισθών. Οι κρίσιμες συναντήσεις ξεκινούν σήμερα το μεσημέρι στο υπουργείο Εργασίας, όπου θα φτάσουν τα τεχνικά κλιμάκια της τρόικας.\nΗ πρώτη συνάντηση θα γίνει με τη γενική γραμματέα του υπουργείου Α. Στρατινάκη και τον ειδικό γραμματέα του ΣΕΠΕ Μ. Χάλαρη για τα εργασιακά.\nΑπό τις πρώτες συζητήσεις αναμένεται να φανούν οι διαθέσεις των δανειστών για τα δώρα που λαμβάνουν οι εργαζόμενοι του ιδιωτικού τομέα, καθώς και για το ύψος της Εθνικής Συλλογικής Σύμβασης Εργασίας.\nΑύριο κλιμάκιο της τρόικας θα έχει επαφές με τη γενική γραμματέα Α. Δρέττα για τα επικουρικά ταμεία, όπου έχουν ήδη δρομολογηθεί μειώσεις που μεσοσταθμικά κινούνται στο 15%.\nΟι διαβουλεύσεις θα κορυφωθούν στη συνάντηση που θα έχει ο Γιώργος Κουτρουμάνης με τους επικεφαλής της τρόικας, η οποία αναμένεται να διεξαχθεί το αργότερο την Τετάρτη.\nΈντονη κινητικότητα για τα μείζονα εθνικά ζητήματα της χώρας σημείωσε η Ν.Δ. κατά τη Σύνοδο Κορυφής του ΕΛΚ, διά του προέδρου της. Την ίδια στιγμή, οι Σκοπιανοί στήνουν σκηνικό «κρίσης» μεταξύ του πρωθυπουργού Ν. Γκρουέφσκι και του Α. Σαμαρά επικουρούμενοι από τα ΜΜΕ τους, στα οποία κυριαρχούν πρωτοσέλιδα ρεπορτάζ με την άρνηση του γαλάζιου προέδρου στο αίτημα του σκοπιανού πρωθυπουργού για συνάντηση.\nΕιδικότερα, ο κ. Σαμαράς:\n- Στη Σύνοδο του ΕΛΚ πέρασε πρόταση με την οποία τα κράτη-μέλη παροτρύνονται να προχωρήσουν σε συμφωνίες για τον επαναπατρισμό των παράνομων μεταναστών.\n- Αναφέρθηκε στην «επιτυχία του Βουκουρεστίου» αναφορικά με το ζήτημα της ονομασίας των Σκοπίων και την ένταξή τους στο ΝΑΤΟ.\n- Επανέλαβε ότι πρώτη προτεραιότητά του παραμένει η ανακήρυξη της Αποκλειστικής Οικονομικής Ζώνης.\n- Επανέφερε το ζήτημα της συμφωνίας της κυβέρνησης Καραμανλή το 2009 με την Αλβανία για την υφαλοκρηπίδα.\n- Ζήτησε από τον Αλβανό πρωθυπουργό Σάλι Μπερίσα την απάλειψη της εθνικότητας και του θρησκεύματος από τα κρατικά έγγραφα και την προστασία των δικαιωμάτων της Ελληνικής μειονότητας των Βορειοηπειρωτών.\nΤον γύρο των σκοπιανών ΜΜΕ έκανε χθες η άρνηση του Αντώνη Σαμαρά στην πρόταση του Νικολά Γκρουέφσκι για κατ' ιδίαν συνάντηση στο περιθώριο εργασιών της Συνόδου του ΕΛΚ. Ενδεικτικό του κλίματος που επικρατεί στη γείτονα χώρα είναι δημοσιεύματα του πρακτορείου «ΜΙΑ» των Σκοπίων το οποίο ανέδειξε σε πρώτο θέμα την άρνηση Σαμαρά σε Γκρουέφσκι, αφήνοντας παράλληλα αιχμές για τον τρόπο που θα κινηθεί ο πρόεδρος της Ν.Δ. εάν αναλάβει το τιμόνι της χώρας.\nΘερμή υποδοχή επεφύλαξαν οι ηγέτες του Ευρωπαϊκού Λαϊκού Κόμματος στον Αντώνη Σαμαρά, μετά τον περίπου δίχρονο παγετό που επικρατούσε ανάμεσα στον πρόεδρο της Ν.Δ. και τα μέλη του ΕΛΚ. Η συμμετοχή της Ν.Δ. στο νέο κυβερνητικό σχήμα, η επιστολή- δέσμευση του Α. Σαμαρά προς τον πρόεδρο του ΕΛΚ, αλλά και η αποτυχία του μνημονίου, την οποία πλέον ομολογούν πολλοί στις Βρυξέλλες, είναι οι βασικοί λόγοι που ο πρόεδρος της Ν.Δ. γεφυρώνει το χάσμα με τους Ευρωπαίους ομοϊδεάτες του, οικοδομώντας σχέσεις εμπιστοσύνης.\nΤούτο προκύπτει και από την παρέμβαση του Αντώνη Σαμαρά προς τους Ευρωπαίους συναδέλφους του κατά τη διάρκεια της συνόδου του ΕΛΚ. Μετά το πέρας των εργασιών, ο πρόεδρος της ΝΔ, με δήλωσή του αφενός συνόψισε τις προτάσεις που διατύπωσε για την αντιμετώπιση της κρίσης σε Εθνικό και Ευρωπαϊκό επίπεδο και επεσήμανε ότι « παρόμοιες θέσεις υποστήριξαν και άλλοι συνάδελφοί μου».\nΣυγκεκριμένα, ο κ. Σαμαράς:\n1. Επέμεινε στη θωράκιση της ΕΕ από κερδοσκόπους δια της ρευστότητας,\n2. είπε «όχι» σε νέες φορολογικές επιδρομές και περικοπές,\n3. ζήτησε συνδυασμό δημοσιονομικής πειθαρχίας και ανάπτυξης,\n4. επεσήμανε ότι ο ελληνικός λαός δεν αντέχει άλλη ύφεση,\n5. επέμεινε στην ανάγκη τροποποίησης του προγράμματος διάσωσης της ελληνικής οικονομίας.\n«Είναι η ώρα των μεγάλων αποφάσεων για την Ευρώπη, με στόχο όχι μόνο τη σταθερότητα της Ευρωζώνης αλλά και την ανάπτυξη και την ευημερία», ανέφερε χαρακτηριστικά ο πρόεδρος της Ν.Δ.\nΣτο μεταξύ, εκτός ελέγχου οδηγείται η κόντρα που έχει ξεσπάσει μεταξύ ΝΔ και Γιώργου Παπακωνσταντίνου για την υπόθεση αμοιβής του υποτιθέμενου «άμισθου» αρχιτέκτονα Χοσέ Αθεμπίγιο με 180.000 ευρώ για την εκπόνηση μελέτης του Ελληνικού. Ο εκπρόσωπος Τύπου της ΝΔ Γιάννης Μιχελάκης απαντώντας σε ανακοίνωση του κ. Παπακωνσταντίνου στην οποία χαρακτήριζε «προσβλητικές και συκοφαντικές» τις αιτιάσεις της ΝΔ, σήκωσε και πάλι το γάντι. Με δήλωσή του, επαναφέρει το αναπάντητο ερώτημα:\n«Δήλωναν -ναι ή όχι;- ότι ο κ. Αθεμπίγιο είναι… άμισθος σύμβουλος του τότε πρωθυπουργού;\nΕίπε -ναι ή όχι;- στις 4 Μαρτίου 2011 ο τότε υπουργός Επικρατείας κ. Χ. Παμπούκης, ότι “ο κ. Αθεμπίγιο προσφέρθηκε με την ομάδα του, την B.S.U.S., να καταρτίσει μια πρόταση” και ότι “δεν πήρε χρήματα γι’ αυτό;”.\nΠως, λοιπόν, ο… “άμισθος” φίλος αποδεικνύεται έμμισθος;\nΚαι πώς αυτός που δεν θα έπαιρνε χρήματα, εισπράττει, τελικά, 180 χιλ. ευρώ;».\n"Ή φεύγεις ή πεθαίνεις" - Οι 242 ημέρες ομηρείας του Κώστα Καραμανλή\nΤο βράδυ της 5ης Φεβρουαρίου 2009, ο τότε πολιτικός προϊστάμενος της ΕΥΠ, Προκόπης Παυλόπουλος του παρέδωσε τον φάκελο με τον εντοπισμό από τις ρωσικές μυστικές υπηρεσίες (FSB) του σχεδίου δολοφονίας τους.\nΑπό τότε, ως το βράδυ της 4ης Οκτωβρίου της ίδιας χρονιάς όταν η ΝΔ έχασε στις εκλογές, βρισκόταν, σύμφωνα με το περιοδικό Crash, ο Κώστας Καραμανλής βρισκόταν "υπό ομηρεία".\nΤο περιοδικό αποκαλύπτει πώς ο πρώην πρωθυπουργός οδηγήθηκε σε πρόωρη έξοδο από το Μαξίμου. Στα μέσα Μαρτίου του 2009 διαμηνύεται τελεσιγραφικά στον ίδιο από "δυτικό κέντρο" μέσω διαύλου της FSB και της ΕΥΠ ότι «πρέπει να δρομολογήσει την άμεση έξοδό του από την εξουσία».\nΤο μήνυμα ήταν σαφές: «Φεύγεις τώρα. Είναι αδιανόητο χώρα μέλους της ΝΑΤΟ να έχει ανεξάρτητες σχέσεις με τη Ρωσία».\n«Όλο εκείνο το διάστημα έζησα σε καραντίνα. Δεν πίστευα βεβαίως ότι θα δολοφονούσαν έναν πρωθυπουργό δυτικής χώρας», φέρεται να είπε, σύμφωνα με το περιοδικό, σε στενό του φίλο ο κ. Καραμανλής.\n«Τα πάντα άλλαξαν στο καθημερινό πρόγραμμά μου. Δεν είπα τίποτα στη Νατάσσα αλλά κατάλαβε ότι ξαφνικά αυξήθηκαν τα μέτρα ασφαλείας μέσα και γύρω από σπίτι».\n«Η Ελλάδα δεν αντέχει για 5η συνεχόμενη χρονιά την ύφεση»\nΤην πεποίθηση πως η Ελλάδα δεν αντέχει άλλο να είναι η μόνη ευρωπαϊκή χώρα για πέμπτη συνεχόμενη χρονιά σε ύφεση, εξέφρασε χθες το βράδυ ο Αντώνης Σαμαράς, μιλώντας ενώπιον των ομοϊδεατών του ηγετών, κατά τη διάρκεια του Συνεδρίου του Ευρωπαϊκού Λαϊκού Κόμματος στη Μασσαλία. Ο πρόεδρος της Ν.Δ. επανέλαβε τη θέση του κόμματός του ότι συμφωνεί πλήρως με τους στόχους του συμφωνημένου προγράμματος, όσον αφορά τον περιορισμό του ελλείμματος και του χρέους, ωστόσο, όπως είπε, απαιτείται να μπει οπωσδήποτε σε απόλυτη προτεραιότητα το θέμα της ανάκαμψης της οικονομίας μας. «Χρειαζόμαστε επανεκκίνηση της Οικονομίας προκειμένου να επιτύχουμε άμεσα πρωτογενή πλεονάσματα, όπως απαιτεί ο Προϋπολογισμός που μόλις ψηφίσαμε. Χρειάζεται να βγούμε από την ύφεση, προκειμένου να ισοσκελίσουμε το συνολικό Προϋπολογισμό όσο γίνεται πιο γρήγορα και να αντιστρέψουμε τη δυναμική του χρέους», τόνισε χαρακτηριστικά. Και εξήγησε πως «όταν προσπαθείς να επιβάλεις δημοσιονομική σταθεροποίηση σε μια χώρα που ήδη βρίσκεται σε ύφεση, σε βάρος όλων των υπολοίπων, τότε είναι πολύ πιθανό ότι δεν θα επιτύχεις μερικούς από τους κύριους στόχους σου. Και η ύφεση θα γίνει βαθύτερη. Όπως ακριβώς συνέβη στην Ελλάδα, όπου τα επίμονα υψηλά ελλείμματα συνέχισαν και το χρέος εκτοξεύθηκε σε μη βιώσιμα επίπεδα». Αναφερόμενος στα αίτια που η χώρα μας οδηγήθηκε στη σημερινή κατάσταση, ο κ. Σαμαράς επεσήμανε ότι «τις τελευταίες τρεις δεκαετίες, η Ελλάδα αναπτύχθηκε χωρίς δημοσιονομική πειθαρχία. Είχαμε ονομαστική ανάπτυξη σε βάρος της δημοσιονομικής σταθερότητας. Τώρα πια γνωρίζουμε όλοι, που οδήγησε αυτό. Και θα πληρώνουμε για καιρό τις οδυνηρές συνέπειες».\nΠαράλληλα, μίλησε για τις πρόσφατες εξελίξεις δημιουργίας της μεταβατικής κυβέρνησης Παπαδήμου και το στόχο αποκατάστασης της αξιοπιστίας της χώρας διεθνώς, καθώς και της πολιτικής ομαλότητας στο εσωτερικό.\nΟ πρόεδρος της Ν.Δ. εστίασε στη διαφορά του κοινωνικού φιλελευθερισμού, τον οποίο πρεσβεύουν τα μέλη του ΕΛΚ από τους σοσιαλιστές και τους νεοφιλελεύθερους, ενώ υπογράμμισε τους τέσσερις κανόνες που απαιτείται να εφαρμοστούν για να προχωρήσει η ευρωπαϊκή ολοκλήρωση: Τη δημοσιονομική πειθαρχία, την προσαρμοστικότητα, την ευελιξία και τη ρευστότητα στην αγορά. Κανόνες, που, όπως είπε, «πρέπει να πηγαίνουν μαζί και ποτέ η μία σε βάρος των υπολοίπων».\n«Σφήνα» μεταξύ Ελλάδος και Σκοπίων επιχειρεί να μπει η Τουρκία μετά την απόφαση του Διεθνούς Δικαστηρίου της Χάγης επί της προσφυγής της πρώην Γιουγκοσλαβικής Δημοκρατίας της Μακεδονίας (πΓΔΜ). Το τουρκικό υπουργείο Εξωτερικών εξέδωσε την Τρίτη ανακοίνωση με την οποία εκφράζει «ικανοποίηση για την εν λόγω απόφαση με την ελπίδα ότι θα επιταχύνει τις προσπάθειες της "Μακεδονίας" για την ενοποίησή της με την Ευρώπη και τους ευρωατλαντικούς θεσμούς και θα εξασφαλίσει υποστήριξη σε νομική βάση».\nΌπως επισημαίνουν διπλωματικοί κύκλοι, η Αγκυρα δείχνει με την ανακοίνωση αυτή ότι προτίθεται να ανακινήσει το θέμα της πρόσκλησης των Σκοπίων για ένταξη στο ΝΑΤΟ. Ο υπουργός Εξωτερικών κ. Στ. Δήμας έθεσε μάλιστα το θέμα επιτακτικά στον τούρκο ομόλογό του Αχμέτ Νταβούτογλου, κατά τη συνάντηση που είχαν στο περιθώριο της υπουργικού συνόδου του ΟΑΣΕ στο Βίλνιους της Λιθουανίας. Ο κ. Δήμας συναντήθηκε στο Βίλνιους και με τον σκοπιανό ομόλογό του Ν. Πόποσκι, με τον οποίο αντηλλάγησαν οι γνωστές θέσεις των δύο πλευρών μία μόλις ημέρα μετά την έκδοση της απόφασης της Χάγης.\nΣτο υπουργείο Εξωτερικών υπάρχει εγρήγορση, αλλά και σχετική ανησυχία ώστε να αποφευχθούν «διπλωματικά ατυχήματα». Και μπορεί το περιθώριο μέχρι τη Σύνοδο των υπουργών Εξωτερικών της Συμμαχίας (την Τετάρτη και την Πέμπτη, 7-8 Δεκεμβρίου, στις Βρυξέλλες) να είναι πολύ περιορισμένο για κάποια δραματική κίνηση, ωστόσο το πεδίο μάχης σε αυτό το θέμα ενδέχεται να είναι η Σύνοδος Κορυφής του ΝΑΤΟ το 2012, στο Σικάγο. Δεν αποκλείεται μία «συμμαχία προθύμων», όπως η Τουρκία ή η Σλοβενία να ανοίξει και πάλι το ζήτημα της ομόφωνης απόφασης του Βουκουρεστίου.\nΤην Τρίτη, ο σκοπιανός πρωθυπουργός Νίκολα Γκρούεφσκι συναντήθηκε στις Βρυξέλλες με τον πρόεδρο του Ευρωπαϊκού Συμβουλίου Χέρμαν βαν Ρομπάι. Ο κ. Γκρούεφσκι δήλωσε σύμφωνα με το σκοπιανό ειδησεογραφικό πρακτορείο «ΜΙΑ» ότι η χώρα του αναμένει ότι τα κράτη - μέλη της ΕΕ και του ΝΑΤΟ θα σεβαστούν την απόφαση του Διεθνούς Δικαστηρίου ως ιδρυτικά του μέλη. Δεν παρέλειψε μάλιστα να ρίξει το βάρος για τη μη επίλυση του ονοματολογικού στην… Ελλάδα και στην εσωστρέφεια που επικρατεί στη χώρα λόγω των οικονομικών προβλημάτων.\nΔεν υπάρχει αμφιβολία ότι η αυριανή σύνοδος κορυφής είναι μια από τις πιο σημαντικές στην ιστορία της ευρωπαϊκής ενοποίησης. Ο συμβιβασμός Μέρκελ - Σαρκοζί, η υποταγή για την ακρίβεια με ελαφρές παραχωρήσεις του γάλλου προέδρου στα γερμανικά σχέδια, είναι σχεδόν σίγουρο ότι θα οδηγήσει σε μια νέα ισορροπία τουλάχιστον στην ευρωζώνη.\nΤο πρώτο ερώτημα βέβαια είναι αν αυτή η συμφωνία, τις οριστικές ρυθμίσεις της οποίας δεν ξέρουμε ακόμα, θα καθησυχάσει τις αγορές, που όπως έδειξε η προειδοποίηση της Standard & Poor's περιμένουν πάντα στη γωνία και θα δώσει μια μακροπρόθεσμη ανάσα στην κρίση χρέους που πλήττει κυρίως, αλλά όχι μόνο, τον ευρωπαϊκό νότο.\nΤο δεύτερο και σημαντικότερο ίσως για μας ερώτημα είναι τι επιπτώσεις θα έχει για την Ελλάδα και αν θα αλλάξει τα δεδομένα της συμφωνίας της 26ης Οκτωβρίου. Μέρκελ και Σαρκοζί επέμεναν βέβαια στην κοινή συνέντευξή τους ότι το κούρεμα για την Ελλάδα εξακολουθεί να ισχύει, αλλά αποτελεί μοναδική λύση που δεν πρόκειται να επαναληφθεί. Παραμένει βέβαια το ερώτημα πως θα αντιδράσουν οι ηγέτες που καθορίζουν το μέλλον της Ευρώπης στην περίπτωση που δεν συγκεντρωθεί το απαραίτητο εθελοντικό ποσοστό συμμετοχής των τραπεζών για το κούρεμα.\nΗ οπισθοχώρηση της Μέρκελ από την μόνιμη ως τώρα απαίτηση της για συμμετοχή των ιδιωτών σε οποιαδήποτε προσπάθεια για αναδιοργάνωση χρέους στην ευρωζώνη, αποτελεί ουσιαστικά και τη μόνη, φανερή τουλάχιστον, παραχώρηση στον Σαρκοζί με αντάλλαγμα βέβαια αυτό που πολύ καιρό τώρα επιδιώκει, την επιβολή κυρώσεων για περιπτώσεις δημοσιονομικού εκτροχιασμού, έστω και χωρίς την αυτόματη εμπλοκή του Ευρωπαϊκού Δικαστηρίου, όπως ήθελε. Χωρίς να ξέρουμε ακόμα τον ακριβή τρόπο με τον οποίο θα λυθούν τα προβλήματα χρηματοδότησης του χρέους της Ιταλίας, της Ισπανίας και των άλλων χωρών που αντιμετωπίζουν πρόβλημα, είναι εμφανές ότι η ευρωζώνη μετατρέπεται σε ένα κλαμπ λιτότητας, όπως επεσήμαναν οι Financial Times με συνεχή έλεγχο για ισοσκελισμένους προϋπολογισμούς και διαρκή πειθαρχία που θα επιτείνει την υφεσιακή δυναμική, με ό,τι αυτό συνεπάγεται για μεγάλο μέρος των πολιτών που πλήττονται.\nΕίναι σαφές, όπως επισημαίνουν όλοι οι σοβαροί αναλυτές ότι προσαρμογή χωρίς οικονομική ανάπτυξη, οδηγεί σε ένα φαύλο κύκλο δημοσιονομικής λιτότητας, υψηλότερης ανεργίας, μείωσης της ζήτησης και εν τέλει ακόμα μεγαλύτερης λιτότητας. Αλλωστε, αν εξαιρέσουμε την Ελλάδα, η κρίση που πλήττει αυτή τη στιγμή την ευρωζώνη, δεν προκλήθηκε από δημοσιονομική κατάρρευση, ή από υπερβολικό δημόσιο χρέος.\nΚαι με τα στοιχεία που ξέρουμε η λύση που συζητείται δεν αντιμετωπίζει την ανεξέλεγκτη μέχρι στιγμής απειθαρχία του χρηματοπιστωτικού τομέα, στον οποίο οφείλονται σε σημαντικό βαθμό η επέκταση της κρίσης. Μόνο που μια αξιόπιστη λύση για τον έλεγχο της κρίσης δεν μπορεί να εξαντλείται μόνο στη δημοσιονομική πειθαρχία των κρατών, αλλά πρέπει να περιλαμβάνει και τις τράπεζες και τις αγορές.\nΜένει λοιπόν να δούμε, αν αύριο και μεθαύριο, οι ηγέτες της Ευρώπης θα βάλουν τουλάχιστον το θεμέλιο λίθο, για μια συνολική αντιμετώπιση των προβλημάτων που αντιμετωπίζουν, ή θα περιοριστούν για μια φορά ακόμα σε ημίμετρα, που σε λίγες βδομάδες θα τρέχουν πάλι να τα αναθεωρήσουν...\nΚατασχέσεις με τη διαδικασία του κατεπείγοντος ξεκινά το ΙΚΑ όχι μόνο σε όσους αποφεύγουν να ρυθμίσουν τις οφειλές τους, αλλά και σε εκείνουν που σπεύσουν να υποβάλουν αίτηση και δεν ανταποκριθούν στην τακτοποίηση των χρεών τους. Οι κατασχέσεις θα επιβάλλονται «εις χείρας τρίτων», στους εργοδότες που αρνήθηκαν τη ρύθμιση και δεν σπεύσουν να ανταποκριθούν υποβάλλοντας αίτηση εντός 5 ημερών, όπως αναφέρεται σε έγγραφο του διοικητή του ΙΚΑ Ρ. Σπυρόπουλου. Με τη διαδικασία αυτή το ΙΚΑ θα κατάσχει έναντι οφειλών, τυχόν ποσά που έχουν λαμβάνειν οι εργοδότες από το Δημόσιο, ή και από ιδιώτες. Με τέτοιες κινήσεις «πανικού» το ΙΚΑ προσδοκά να συγκρατήσει τη ραγδαία μείωση των εσόδων του που είναι κολλημένη στο -16%, για το 2011 τη στιγμή που τα έσοδα από τις ρυθμίσεις χρεών προβλέπονται μειωμένα το 2012 στα 800 εκατ. ευρώ, έναντι 1,12 δισ. ευρώ που αναμένονται για το 2011. Για να αποφευχθεί λοιπόν μια κατάρρευση εσόδων το ΙΚΑ αποφάσισε να εξανλτήσει την αυστηρότητα των μέτρων και μάλιστα σε μια εποχή που η αγορά βιώνει πρωτοφανή δυσπραγία λόγω ύφεσης, λουκέτων, και μείωσης εισοδημάτων! Ετσι, λοιπόν, στο σχετικό έγγραφο αναφέρεται ότι οι αρμόδιες υπηρεσίες του ΙΚΑ θα πρέπει να προχωρήσουν στην άμεση και απόλυτη εφαρμογή των αναγκαστικών μέτρων και του μέτρου της κατάσχεσης εις χείρας τρίτων σε όσους εργοδότες οφείλουν και με δική τους ευθύνη δεν έχουν υπαχθεί σε ρύθμιση ή σε προσωρινό διακανονισμό, δίνοντας τους ένα περιθώριο 5 ημερών μήπως και γλιτώσουν την κατάσχεση.\nΗ διεθνής οικονομική κατάσταση και ειδικότερα οι προοπτικές της ελληνικής οικονομίας για έξοδο από τη δημοσιονομική κρίση θα αποτελέσουν το βασικό αντικείμενο των συνομιλιών που θα έχει σήμερα στην Αθήνα ο αντιπρόεδρος των Ηνωμένων Πολιτειών Τζο Μπάιντεν με την πολιτειακή και πολιτική ηγεσία της χώρας μας.\nΦθάνοντας χθες το απόγευμα στην Αθήνα ο Αμερικανός αντιπρόεδρος έστειλε το πρώτο του μήνυμα λέγοντας ότι "οι Ευρωπαίοι ηγέτες καταλαβαίνουν το κόστος της αδράνειας, δεν υπάρχει εναλλακτική και ο χρόνος τελειώνει όχι μόνο στην Ευρώπη, αλλά και στις ΗΠΑ και σε όλο τον κόσμο. Και τότε περιμένει κανείς τις πιο δύσκολες αποφάσεις".\nΤο επίσημο πρόγραμμα του κ. Μπάιντεν ξεκινά σήμερα στις 11.00 το πρωί, οπότε θα γίνει δεκτός από τον Πρόεδρο της Δημοκρατίας Κάρολο Παπούλια, και εν συνεχεία θα μεταβεί στο Μέγαρο Μαξίμου όπου θα έχει συνάντηση και γεύμα εργασίας με τον πρωθυπουργό Λουκά Παπαδήμο, ενώ οι επαφές του θα ολοκληρωθούν με διαδοχικές συναντήσεις με τους αρχηγούς του ΠΑΣΟΚ και της Νέας Δημοκρατίας Γιώργο Παπανδρέου και Αντώνη Σαμαρά αντίστοιχα.\nΟ Αμερικανός αντιπρόεδρος αναμένεται να μεταφέρει στην Αθήνα τη στήριξη των Ηνωμένων Πολιτειών στον ελληνικό λαό και στη νέα ελληνική κυβέρνηση για τις προσπάθειες που καταβάλλει προκειμένου να τηρήσει τις δεσμεύσεις που προκύπτουν από τη συμφωνία με την Ευρωπαϊκή Ένωση και το Διεθνές Νομισματικό Ταμείο.\nΗ ατζέντα των συνομιλιών του κ. Μπάιντεν περιλαμβάνει, επίσης, το σύνολο των διμερών σχέσεων και ιδιαίτερα τον τομέα της οικονομικής συνεργασίας μεταξύ των δύο χωρών, το Κυπριακό, την κατάσταση στα Βαλκάνια, στη Νοτιοανατολική Μεσόγειο αλλά και τις εξελίξεις στη Μέση Ανατολή.\nΠαράλληλα, θα εξεταστεί και το θέμα της ονομασίας της ΠΓΔΜ, με δεδομένη και τη χρονική συγκυρία της άφιξης του κ. Μπάιντεν στην Αθήνα, η οποία συμπίπτει με την ανακοίνωση της απόφασης του Διεθνούς Δικαστηρίου της Χάγης σχετικά με την προσφυγή της ΠΓΔΜ εναντίον της Ελλάδας, ενώ ιδιαίτερη αναφορά αναμένεται να γίνει και στα ελληνοτουρκικά.\nΣημειώνεται ότι ο αντιπρόεδρος των ΗΠΑ έφθασε χθες το απόγευμα στην Αθήνα με νωπές ακόμη στη μνήμη του τις συνομιλίες του με την τουρκική πολιτική ηγεσία και τον Οικουμενικό Πατριάρχη Βαρθολομαίο, στο πλαίσιο της διήμερης επίσκεψής του στην Τουρκία.\nΜάλιστα, κατά τις επαφές του με τον Πρόεδρο της Τουρκίας Αμπντουλάχ Γκιούλ και τον Τούρκο πρωθυπουργό Ταγίπ Ερντογάν έθεσε για μια ακόμη φορά το ζήτημα της επαναλειτουργίας της Θεολογικής Σχολής της Χάλκης αλλά και το ζήτημα των θρησκευτικών ελευθεριών στην Τουρκία.\nΣτο πλαίσιο της επίσκεψής του στην Κωνσταντινούπολη ο κ. Μπάιντεν επισκέφθηκε και τον Οικουμενικό Πατριάρχη Βαρθολομαίο, με τον οποίο συζήτησαν το θέμα της Θεολογικής Σχολής της Χάλκης και ευχήθηκε κατά την επόμενη επίσκεψή του στην Τουρκία η επαναλειτουργία της Σχολής να είναι πλέον γεγονός.\nΗ κυβέρνηση Παπαδήµου είναι αλήθεια ότι εργάζεται µετ’ εµποδίων. Απειρες οι εκκρεµότητες που την καταδιώκουν και πάµπολλα τα θέµατα και τα προβλήµατα που αναφύονται στον δρόµο της. Επιπλέον δεν παύει να είναι µια κυβέρνηση συνεργασίας τριών κοµµάτων, µε ό,τι αυτό συνεπάγεται. Οι καθυστερήσεις είναι αναπόφευκτες, όπως και οι συγκρούσεις µεταξύ των µελών της αναµενόµενες.\nΑκόµη, ο χρόνος της είναι περιορισµένος και το έργο της επίσης προσδιορισµένο. Οσο κι αν δεν υπάρχει συνταγµατική πρόβλεψη για «κυβέρνηση ειδικού σκοπού» – η κυβέρνηση είναι κυβέρνηση –, οι περιορισµοί πρέπει να θεωρούνται δεδοµένοι.\nΩστόσο, ακόµη και σε αυτό το στενό χρονικό και πολιτικό πλαίσιο, θα κληθεί να χειρισθεί κρίσιµα θέµατα που συνδέονται ευθέως µε το µέλλον της χώρας.\nΗ έκτη δόση εκρίθη, αλλά η ρύθµιση των χρεών και η παρεπόµενη δανειακή σύµβαση παραµένουν ζητούµενο.\nΤο πώς θα ρυθµισθούν τα χρέη της χώρας και ποια µορφή θα λάβει το ελληνικό τραπεζικό σύστηµα είναι επίµαχα και µείζονα θέµατα.\nΑπό το πώς θα αντιµετωπισθεί, για παράδειγµα, το ζήτηµα των τραπεζών θα κριθεί η µορφή που θα έχει η ελληνική οικονοµία στο µέλλον. Θα είναι µια κρατική ή µια ανοιχτή οικονοµία, θα συνεχίσει να παρακολουθεί το κοινοτικό κεκτηµένο ή θα περιπέσει σε καθεστώτα µαφιόζικα, αντίστοιχα εκείνων που επικράτησαν στην Ανατολική Ευρώπη µετά την κατάρρευση του λεγόµενου «υπαρκτού σοσιαλισµού»;\nΓια να µην αναφερθούµε στα τρέχοντα και ανακύπτοντα θέµατα και προβλήµατα, όπως π.χ. το Σκοπιανό που εισβάλλει από τη ∆ευτέρα στο προσκήνιο ή το επερχόµενο των κυρώσεων κατά του Ιράν, το οποίο κατά σύµπτωση είναι η µόνη πετρελαιοπαραγωγός χώρα η οποία σε τούτους τους δύσκολους καιρούς µάς δίνει καύσιµα µε πίστωση. Βάσει των παραπάνω δεν υπάρχουν χώρος και χρόνος για πολιτικά παιχνίδια στο πλαίσιο της κυβέρνησης Παπαδήµου.\nΟι πρώτες, µετά την έγκριση εκταµίευσης της έκτης δόσης, τεχνητές και εν πολλοίς χωρίς περιερχόµενο αντιπαραθέσεις µεταξύ υπουργών, προερχόµενων από τα δύο µεγάλα κόµµατα, δεν ταιριάζουν προς την κρισιµότητα των συνθηκών.\n«Τα παιδία παίζει» θα µπορούσε να πει κανείς. Αλλά στο παρόν οικονοµικό περιβάλλον κανείς δεν µπορεί να παίζει.\nΚόβουν στο 50% το εφάπαξ με νέα ρύθμιση που ήδη κυοφορείται στο υπουργείο Εργασίας. Στόχος, να αποσυμφορηθεί η λίστα αναμονής των 60.000 συνταξιούχων δημοσίων υπαλλήλων και «να πάρουν όλοι από κάτι έναντι προκαταβολής», ενώ είναι άγνωστο αν και πότε θα πληρωθούν την εξόφληση!\nΤο μέτρο για την πληρωμή του μισού εφάπαξ όπως αποκαλύπτει σήμερα ο «Α.Τ.», ετοιμάζεται από το υπουργείο και μάλιστα βρίσκει σύμφωνους και τους συνδικαλιστές του Δημοσίου. Και αυτό καθώς βλέπουν ότι όσο θα αυξάνεται ο αριθμός των συνταξιοδοτούμενων το 2012 και το 2013 τόσο θα μεγαλώνει και ο χρόνος που θα περιμένουν για να πάρουν το εφάπαξ. Για παράδειγμα, όσοι βγήκαν στη σύνταξη τον Νοέμβριο του 2010 θα πάρουν εφάπαξ μετά το Νοέμβριο του 2013. Οσοι συνταξιοδοτούνται από τις αρχές του 2011 είναι ακόμη άγνωστη η ημερομηνία που θα τους δώσει εφάπαξ το Ταμείο Πρόνοιας, που τώρα πληρώνει όσους συνταξιοδοτήθηκαν το Νοέμβριο του 2009!\nΗ νέα ρύθμιση συζητήθηκε σε «κλειστή σύσκεψη» που είχε ο υπουργός Εργασίας Γ. Κουτρουμάνης με την ΑΔΕΔΥ πριν από μια εβδομάδα, (σ.σ. στην οποία τους ενημέρωσε για το σχέδιο περικοπών για τις επικουρικές συντάξεις πριν το ανακοινώσει την περασμένη Τρίτη).\nΣύμφωνα με έγκυρες πληροφορίες του «ΑΤ» εξετάζονται δύο εκδοχές:\nΠληρωμή του 50% από το δικαιούμενο εφάπαξ (σ.σ. μετά τις περικοπές 15% και 20% για όσους βγήκαν στη σύνταξη το 2010 και το 2011) και με ανοιχτή ημερομηνία για το υπόλοιπο ποσό. Η «λύση» αυτή είναι που βρίσκει «θετικό» τον υπουργό και μένει να φανεί αν θα είναι και η τελική. Με το μισό εφάπαξ η λίστα αναμονής θα πέσει στους 30.000 φέτος και σε πολύ μικρότερο αριθμό το 2012.\nΠληρωμή του εφάπαξ στις εκκρεμείς αιτήσεις του 2009 (που έτσι κι αλλιώς δεν έχουν περικοπή λόγω του ν. 4024/1140) και στη συνέχεια καταβολή του 40% (για τις αιτήσεις του 2010 και του 2011) και του 60% σε όσους έχουν άμεση ανάγκη (νοσηλεία, κ.ά.). Με τη λύση αυτή θα διατεθούν περί τα 160 εκατ. ευρώ από τα 400 εκατ. ευρώ που εισπράττει το Ταμείο Πρόνοιας, και εντός διετίας θα έχει επέλθει η εξομάλυνση.\nΤο υπουργείο Εργασίας «βλέπει θετικά» την πρώτη εκδοχή (στο 50% το εφάπαξ, και έτσι θα πέσει αυτόματα στο μισό και ο χρόνος αναμονής), με «άγνωστο χ» αν και πότε θα δοθεί το υπόλοιπο μισό, ή αν θα πάει «υπέρ πίστεως και πατρίδος».\nΒαρύς αχός ακούστηκε χθες το μεσημέρι από την αίθουσα του Κοινοβουλίου, όπου συνεδρίασε –για πρώτη φορά– η Κυβερνητική Επιτροπή. Ο Λουκάς Παπαδήμος παρακολούθησε τους υπουργούς του να στρέφονται ο ένας εναντίον του άλλου με αιχμές, αντεγκλήσεις και υποδείξεις, ώσπου αναγκάστηκε να τους επαναφέρει στην τάξη δηλώνοντας εκνευρισμένος: «Σας έχω πει ότι δεν θέλω διαφωνίες. Ο καθένας εδώ θα μιλάει για τη δουλειά του».\nΤην πρωθυπουργική παρέμβαση προκάλεσαν οι απανωτές συναδελφικές κόντρες. Αννα Διαμαντοπούλου και Δημήτρης Ρέππας τα έβαλαν με τους απόντες Σταύρο Δήμα και Δημήτρη Αβραμόπουλο, ο Μάκης Βορίδης με τον Γιάννη Ραγκούση και τον Χρήστο Παπουτσή, ο Δημήτρης Ρέππας επίσης με τον κ. Ραγκούση, με αποτέλεσμα το κλίμα να είναι ιδιαιτέρως ηλεκτρισμένο.\nΤα αίματα «άναψαν» όταν η Αννα Διαμαντοπούλου και ο Δημήτρης Ρέππας αποφάσισαν να κρατήσουν το απουσιολόγιο της συνεδρίασης και εκνευρίστηκαν με την απουσία Δήμα – Αβραμόπουλου. Ο Λουκάς Παπαδήμος πάντως ήταν ενήμερος –ήδη από την περασμένη εβδομάδα– ότι θα απουσίαζαν αμφότεροι για λόγους υπηρεσιακούς. Θερμό επεισόδιο σημειώθηκε όταν ο υπουργός Μεταφορών καταφέρθηκε εναντίον του Χρήστου Παπουτσή για το ζήτημα των ενόπλων φρουρών στα πλοία αλλά και του Μιχάλη Χρυσοχοΐδη, αναφέροντας: «Παίρνουν αποφάσεις μεταξύ τους και μετά τα μαθαίνουμε όσοι δεν είμαστε υπουργοί του ΠΑΣΟΚ». Ο Μάκης Βορίδης, σύμφωνα με τις ίδιες πηγές, επιτέθηκε και στον Γιάννη Ραγκούση ζητώντας του «να σταματήσει τις δημόσιες παρεμβάσεις για τα ταξί». Οχι και τόσο απρόσμενο σύμμαχο βρήκε επ’ αυτού στο πρόσωπο του Δημήτρη Ρέππα, ο οποίος συντάχθηκε μαζί του αναζωπυρώνοντας την κόντρα με τον –νυν– αναπληρωτή υπουργό Εθνικής Αμυνας.\n«Πρέπει να έχουμε συνοχή, εδώ δεν είμαστε για να συζητάμε» τους είπε ο κ. Παπαδήμος επιχειρώντας να επανέλθει στο διά ταύτα της συνεδρίασης. Ητοι: στο πολυνομοσχέδιο Βενιζέλου, όπου περιλαμβάνονται μέτρα προαπαιτούμενα για την εκταμίευση της 6ης δόσης. Στο πλαίσιο αυτό η Κυβερνητική Επιτροπή αποφάσισε χθες να ζητήσει από τον πρόεδρο της Βουλής Φίλιππο Πετσάλνικο να μη γίνεται δεύτερη ανάγνωση των νομοσχεδίων, ώστε να είναι δυνατή η διαδικασία επίσπευσης της ψήφισής τους.\nΕπιστολή δέσμευσης για την ανάληψη όλων των απαιτούμενων μέτρων ώστε να τεθούν σε εφαρμογή οι αποφάσεις της 26ης Οκτωβρίου έστειλε ο πρωθυπουργός προς την Τρόικα.\n«Θα λάβουμε όλα τα μέτρα ώστε να υλοποιηθούν οι αποφάσεις της 26ης Οκτωβρίου» είναι η ρητή δέσμευση του Λουκά Παπαδήμου προς τους επικεφαλής του Ευρωπαϊκού Συμβουλίου, της Ευρωπαϊκής Επιτροπής, της Ευρωπαϊκής Κεντρικής Τράπεζας και του Διεθνούς Νομισματικού Ταμείου.\nΜε την ίδια επιστολή ο πρωθυπουργός δηλώνει την αποφασιστικότητα της κυβέρνησης να συνεχίσει τη διαδικασία της δημοσιονομικής προσαρμογής και της δομικής μεταρρύθμισης ώστε να εξασφαλίσει ομαλότητα στα δημοσιονομικά της και να βελτιώσει τη διεθνή ανταγωνιστικότητά της.\nΟ δημοσιογράφος Παντελής Καψής θα είναι από σήμερα ο κυβερνητικός εκπρόσωπος, μετά από απόφαση του Λουκά Παπαδήμου.\nΟ κ. Καψής, ο οποίος ορκίζεται σήμερα στις 14.00 υπουργός Επικρατείας, θα αποτελεί το 49ο μέλος της κυβέρνησης.\nΠαράλληλα, στο πλαίσιο της στελέχωσης του Πρωθυπουργικού Γραφείου, ο κ. Παπαδήμος όρισε επικεφαλής του Οικονομικού Γραφείου του Πρωθυπουργού τον Γκίκα Χαρδούβελη, καθηγητή στο τμήμα Χρηματοοικονομικής και Τραπεζικής Διοικητικής του Πανεπιστημίου Πειραιώς, και επικεφαλής του Γραφείου Στρατηγικού Σχεδιασμού τον Γιώργο Παγουλάτο, καθηγητή Ευρωπαϊκής Πολιτικής και Οικονομίας στο Τμήμα Διεθνών και Ευρωπαϊκών Οικονομικών Σπουδών, του Οικονομικού Πανεπιστημίου Αθηνών.\nΠολλή υποκρισία βγήκε στην επιφάνεια με το επεισόδιο της Σχολής Ευελπίδων. Αίφνης όλοι επέδειξαν με εντυπωσιακό τρόπο την ευαισθησία τους για το δημοκρατικό πολίτευμα και την ανάγκη προστασίας του.\nΔεν υπάρχει καμία αμφιβολία πως πρέπει όλοι μας να είμαστε ιδιαίτερα προσεκτικοί με τον ρόλο των άκρων και τους τυχόν οπαδούς μιας αριστερής, δεξιάς ή αριστεροδεξιάς χούντας. Η ιστορία έχει αποδείξει, παγκοσμίως, ότι οι μεγάλες κρίσεις σαν και αυτή που βιώνει η Ευρώπη οδηγούν σε πολέμους, εμφύλιες συρράξεις και την επικράτηση των άκρων. Οι σειρήνες των άκρων δεν πρέπει να σαγηνεύσουν κανέναν και αντιθέτως μέσα από τη δημοκρατία θα προκύψουν νέες λύσεις που να πείθουν.\nΑναρωτιέμαι, όμως, πού ήταν όλη αυτή η ευαισθησία, που σήμερα ξεχειλίζει, όταν έπρεπε να προστατευθεί η μεταπολιτευτική δημοκρατία από τα ακραία συμπτώματα σήψης και παρακμής. Προσπαθώ να μπω στο μυαλό ενός «ψαγμένου» ευέλπιδος, ο οποίος έχει εισαχθεί στη Σχολή μέσω Πανελληνίων και συνεπώς έχει κάποιο επίπεδο. Είναι πολύ πιθανό να γνωρίζει ο νεαρός εύελπις ότι η Ελλάδα αγόρασε γερμανικά τανκς σε απίστευτα υψηλή τιμή χωρίς, έως πολύ πρόσφατα, να έχει αγοράσει πυρομαχικά γι’ αυτά. Ναι, όπως το ακούτε, ή μάλλον το διαβάζετε. Μην ψάχνετε πολύ να βρείτε τι φταίει... Ή μήπως ο νεαρός εύελπις δεν ακούει και δεν μαθαίνει για το πόσο κόστισαν διάφορα άλλα εξοπλιστικά συστήματα από τα οποία... έλειπαν, πάλι για προφανείς λόγους, κάποια άκρως απαραίτητα συστήματα;\nΗ σήψη, η παρακμή και η γενικευμένη ατιμία χωρίς τιμωρία έχουν οδηγήσει ένα μεγάλο κομμάτι της κοινωνίας στα άκρα, είτε στα δεξιά είτε στα αριστερά. Οι όψιμοι λαϊκιστές αγνοούσαν τα φαινόμενα όταν τα έβλεπαν μπροστά στα μάτια τους και προτιμούσαν να ασχολούνται με το lifestyle ή να γίνονται απολογητές αυτού του σάπιου ψευτοκατεστημένου φωνάζοντας «διαφθορά, πού την είδατε βρε παιδιά τη διαφθορά;». Ο νεαρός εύελπις, όμως, όπως και ο νεαρός διαδηλωτής από την άλλη πλευρά, δικαιούνται να είναι οργισμένοι όταν ο ένας θα πληρωθεί ελάχιστα για να κάνει βάρδια σε κάποιο ακριτικό νησί και ο άλλος δεν μπορεί να βρει δουλειά.\nΝέο "κούρεμα" επικουρικών από 10% - 40%\nΒαρύς πέλεκυς πέφτει στις επικουρικές συντάξεις το 2012, με νέες μειώσεις από 10% έως και 40% και συμπίεση των καταβαλλόμενων ποσών για νέους και παλιούς συνταξιούχους (ποσοστό αναπλήρωσης) αυστηρά στο 20% του μισθού.\nΣύμφωνα με το νομοσχέδιο που ετοιμάζει το υπουργείο Εργασίας και αφορά πάνω από 1 εκατ. συνταξιούχους και πάνω από 2,5 εκατ. ασφαλισμένους:\n* Οι μειώσεις στις καταβαλλόμενες επικουρικές θα είναι κατά μέσο όρο 15%.\n* Οι επικουρικές των 100 και 150 ευρώ θα μειωθούν 10% και οι μέσες συντάξεις κατά 20%. Σήμερα η μέση επικουρική σύνταξη ΙΚΑ είναι περίπου 200 ευρώ.\n* Οι μεγαλύτερες συντάξεις άνω των 400-500-700 ευρώ, κ.λπ. θα κουρευτούν κατά 40%.\n* Από το 2012 αλλάζει ο τρόπος υπολογισμού και κάθε σύνταξη θα είναι ανταποδοτική (ό,τι δίνεις παίρνεις) και αυστηρά στο 20% του μισθού.\nΤα επίσημα στοιχεία του υπουργείου Εργασίας για τις καταβαλλόμενες συντάξεις έως τις 31-12-2010, δείχνουν πού θα είναι πιο βαρύς ο πέλεκυς, καθώς πολλά από τα 37 συνολικά επικουρικά ταμεία έχουν ποσοστά αναπλήρωσης που ξεπερνούν και το 65%!\nΤο σχέδιο του υπουργείου προβλέπει τη συγχώνευση όλων των επικουρικών ταμείων σε ένα και μόνο Ταμείο Επικουρικής Ασφάλισης Μισθωτών από την 1η Ιανουαρίου του 2012 με ορίζοντα τριών μηνών (Μάρτιος). Οσα δεν θελήσουν να ενταχθούν θα αποτελούν "ξένο σώμα" στο ασφαλιστικό και όσο αντέχουν θα συνεχίσουν να πληρώνουν.\nΣτο νέο ταμείο θα ενοποιηθούν 5 φορείς:\n* ΙΚΑ ΕΤΕΑΜ (μισθωτοί ιδ. τομέα).\n* ΤΕΑΔΥ (δημ. υπάλληλοι).\n* ΤΑΥΤΕΚΩ (υπάλληλοι ΔΕΚΟ).\n* ΕΤΑΤ (τραπεζικοί).\n* ΤΕΑΙΤ (επικουρικά ιδιωτικού τομέα)\nΕξαιρούνται τα ταμεία των Σωμάτων Ασφαλείας (ΤΕΑΠΑΣΑ) καθώς και το επικουρικό του ΝΑΤ (ΚΕΑΝ), μέχρι νεοτέρας.\n"Τα επικουρικά οδηγούνται σε κατάρρευση ακόμη και χωρίς την οικονομική κρίση", δήλωσε χθες στους δημοσιογράφους ο κ. Κουτρουμάνης, εξηγώντας ότι είναι ήδη επιβαρυμένα με ελλείμματα που επιδεινώνονται όσο αυξάνεται λόγω θεμελιωμένων δικαιωμάτων ο αριθμός των ασφαλισμένων που συνταξιοδοτούνται.\nΑυτή τη στιγμή για κάθε 100 συνταξιούχους πληρώνουν εισφορές 250 εργαζόμενοι (αναλογία 1:2,5) ενώ πριν από την κρίση σε κάθε 100 συνταξιούχους αναλογούσαν 400 εργαζόμενοι (1:4).\nΕλληνες βουλευτές με καταθέσεις στην Ελβετία!\nΠιέσεις» σε όλα τα επίπεδα προκειμένου να λάβουν απαντήσεις σχετικά με τις δηλώσεις «βόμβα» του βουλευτή του Ελβετικού Κοινοβουλίου Ι. Ζησιάδη σε τηλεοπτικό σταθμό, περί Ελλήνων βουλευτών που διαθέτουν τραπεζικούς λογαριασμούς στην Ελβετία, οι οποίοι δεν ανοίγουν επειδή οι ελληνικές κυβερνήσεις κωφεύουν εδώ και χρόνια, καθώς «τα συμφέροντα δεν είναι να δηλωθούν και να είναι ανοικτοί λογαριασμοί», ασκούν οι βουλευτές της Ν.Δ. Γ. Γιακουμάτος και Κ. Τζαβάρας. Οι δύο βουλευτές φέρνουν το θέμα στη Βουλή τόσο με αναφορά – αίτησή τους προς τον πρόεδρο της Βουλής Φ. Πετσάλνικο, όσο και με ερώτηση και αίτηση κατάθεσης εγγράφων προς τον υπουργό Οικονομικών, υπογραμμίζοντας ότι εγείρεται μείζον θέμα διαφάνειας των περιουσιακών στοιχείων Ελλήνων βουλευτών. Ειδικότερα, με αφορμή τις δηλώσεις του Ι. Ζησιάδη στην εκπομπή «Έρευνα» του Π. Τσίμα ότι δεν προχωρά η φορολογική συμφωνία που έχει προτείνει από το 2005 η ελβετική κυβέρνηση στην ελληνική «γιατί οι πιο πολλοί βουλευτές δεξιοί, του ΠΑΣΟΚ έχουν πάρα πολλά χρήματα εδώ την Ελβετία και νομίζω ότι τα συμφέροντα δεν είναι να δηλωθούν και να είναι ανοικτοί λογαριασμοί όπως εμείς θέλουμε να είναι με όλες τις χώρες του κόσμου», οι κ.κ. Γ. Γιακουμάτος και Κ. Τζαβάρας τονίζουν -μεταξύ άλλων- πως αποτέλεσμα της ολιγωρίας των ελληνικών κυβερνήσεων είναι η απώλεια σημαντικών φορολογικών εσόδων για το Ελληνικό Δημόσιο. Στο πλαίσιο αυτό ζητούν από τον υπουργό Οικονομικών Ευ. Βενιζέλο να επιβεβαιώσει ή να διαψεύσει εάν έχει διατυπωθεί τέτοια πρόταση από την Ελβετή υπουργό Οικονομικών από το 2005, καθώς και να κατατεθούν όλα τα έγγραφα της αλληλογραφίας μεταξύ Ελβετίας – Ελλάδας από το 2005 μέχρι σήμερα για τη σύναψη φορολογικής συμφωνίας για τη φορολόγηση των καταθέσεων Ελλήνων πολιτών σε ελβετικές τράπεζες, όπως και κάθε άλλο σχετικό έγγραφο είτε προέρχεται από την ελβετική είτε από την ελληνική πλευρά. Υπογραμμίζοντας δε πως η κοινοβουλευτική τάξη και ο δημοκρατικός πατριωτισμός όλων απαιτούν να χυθεί άπλετο φως στην υπόθεση, καλούν τον Φ. Πετσάλνικο ως επικεφαλής της νομοθετικής εξουσίας και κατ’ επέκταση ως εγγυητής της διαφάνειας, της αξιοπιστίας και της εντιμότητας των μελών της Βουλής των Ελλήνων να ενεργήσει άμεσα ώστε να έρθει σε επαφή με τον Ελβετό ομόλογό του, προκειμένου να προσκληθεί ο Ι. Ζησιάδης προκειμένου να παράσχει τις πληροφορίες που προφανώς διαθέτει για να ξεκινήσει έρευνα. Ο Φ. Πετσάλνικος απαντώντας στους δύο βουλευτές της Ν.Δ., αναφέρει ότι η Βουλή στο πλαίσιο του ελέγχου «πόθεν έσχες» έχει προβεί στις αναγκαίες ενέργειες για τη διερεύνηση τυχόν αδήλωτων καταθέσεων βουλευτών στο εξωτερικό, πριν από τη μετάδοση της συγκεκριμένης εκπομπής. Σημειώνει δε ότι ο Γ' αντιπρόεδρος και πρόεδρος της Επιτροπής Ελέγχου των Οικονομικών Κομμάτων και Βουλευτών Ευ. Αργύρης έχει ζητήσει από τον Ευ. Βενιζέλο κάθε διαθέσιμο στοιχείο που προέκυψε από ελέγχους του υπουργείου Οικονομικών. «Η επιτροπή της Βουλής με τη λήψη των σχετικών στοιχείων θα προβεί, όπου κριθεί απαραίτητο, σε επανέλεγχο των υποβληθεισών δηλώσεων περιουσιακής κατάστασης», καταλήγει ο Φ. Πετσάλνικος.\nΠρώτο κύμα εφεδρείας!\nΕβδομάδα-κλειδί για τις εξελίξεις στο Δημόσιο αυτή που διανύουμε, με επίσημη-πρώτη σήμερα για την εφεδρεία, καθώς 20.000 μόνιμοι υπάλληλοι θα πάρουν το πρωί τις διαπιστωτικές πράξεις που τους οδηγούν κατευθείαν στην απόλυση-εφεδρεία και ταυτόχρονα θα καταργηθούν οι οργανικές θέσεις που κατείχαν μέχρι σήμερα.\nΑλλες 12.000 δημόσιοι υπάλληλοι με συμβάσεις αορίστου χρόνου θα αποτελέσουν το δεύτερο κύμα εφέδρων από την αρχή του νέου έτους\nΠρόκειται για το πρώτο κύμα της εφεδρείας στο Δημόσιο, που έχει άμεσα θύματα τους μόνιμους υπαλλήλους, ενώ όσοι έχουν συμβάσεις αορίστου χρόνου -υπολογίζονται περίπου στις 12.000 υπάλληλοι- θα μείνουν να αποτελέσουν το δεύτερο κύμα εφέδρων από την 1η Ιανουαρίου 2012.\nΣυνολικά, οι υπάλληλοι που θα απομακρυνθούν με αυτό τον τρόπο από το Δημόσιο θα ξεπεράσουν τις 30.000 -περίπου 32.000 με 35.000 υπάλληλοι- και επίκειται η «αξιολόγηση» όλων -υπηρεσιών και υπαλλήλων- μέσα στο 2012, που θα κόψει με το μαχαίρι τουλάχιστον το 30% των υπηρεσιών και θα καταργήσει περί τις 120.000 θέσεις.\nΠρος το παρόν, σήμερα οι υπάλληλοι που μπαίνουν στο καθεστώς εφεδρείας είναι:\nΟσοι μόνιμοι στο Δημόσιο, στους ΟΤΑ πρώτου και δεύτερου βαθμού ή στα Νομικά Πρόσωπα Δημοσίου Δικαίου έχουν συμπληρώσει σήμερα 33 χρόνια υπηρεσίας και είναι 53 ετών, δηλαδή τον Δεκέμβριο του 2013 θα συμπληρώσουν 35 έτη δουλειάς και τα 55 χρόνια της ηλικίας τους. Πρόκειται για περίπου 16.000 υπαλλήλους που τίθενται σε «προσυνταξιοδοτικό καθεστώς» και θα πάρουν σήμερα τις διαπιστωτικές πράξεις, οι οποίες αναμένεται παράλληλα να δημοσιευθούν σταδιακά στην Εφημερίδα της Κυβερνήσεως.\nΗ ένταξή τους σε προσυνταξιοδοτική διαθεσιμότητα έγινε αυτοδικαίως, με βάση σχετικούς πίνακες που είχαν ετοιμαστεί από την υπηρεσία από τις 15 Νοεμβρίου 2011, χωρίς να χρειάζεται οι ίδιοι να υποβάλουν αίτησεις ή κάτι άλλο. Τις διαπιστωτικές πράξεις εκδίδουν οι γενικοί γραμματείς των υπουργείων ή, κατά περίπτωση, οι διοικητές των Οργανισμών. Οσοι μόνιμοι έχουν συμπληρώσει τα 35 χρόνια προϋπηρεσίας καθώς και τα 55 έτη στην ηλικία τους, θα απολυθούν και θα συνταξιοδοτηθούν, ενώ οι οργανικές θέσεις που κατείχαν θα καταργηθούν. Το ίδιο θα γίνει και με όσους υπαλλήλους παρέμειναν στην εργασία τους αξιοποιώντας σχετική διάταξη του ασφαλιστικού νόμου (σύμφωνα με το νέο ασφαλιστικό καθεστώς Λοβέρδου) για τρία χρόνια ακόμα και μέχρι την ηλικία των 60 ετών. Θα απολυθούν και θα συνταξιοδοτηθούν άμεσα, ενώ οι οργανικές θέσεις που κατέχουν θα καταργηθούν. Υπολογίζεται ότι οι υπάλληλοι που ανήκουν σε αυτή την κατηγορία είναι περίπου 4.000 σε όλο το Δημόσιο.\nΚρίσιμη θα είναι αυτή η εβδομάδα επίσης και για τους περίπου 12.000 υπαλλήλους με σχέση εργασίας αορίστου χρόνου που εργάζονται στο Δημόσιο, τα ΝΠΔΔ, τους ΟΤΑ, τα ΝΠΙΔ και τις δημόσιες επιχειρήσεις. Αυτοί μπαίνουν στην εφεδρεία αν έχουν 33 χρόνια προϋπηρεσίας (δηλαδή συμπληρώνουν την 35ετία τον Δεκέμβριο του 2013) και ηλικιακά βρίσκονται δύο χρόνια πριν από τη συνταξιοδότησή τους. Αυτό αποτελεί την τελευταία εξέλιξη, έπειτα από διάβημα της ΑΔΕΔΥ στον υπουργό Εργασίας Γιώργο Κουτρουμάνη, καθώς ο νόμος 4024/2011 δεν είχε συγκεκριμένο όριο ηλικίας και θα εμφανιζόταν το φαινόμενο υπάλληλοι να βγουν στην εφεδρεία, χωρίς όμως να μπορούν αντίστοιχα να βγουν στη σύνταξη μετά την παρέλευση της διετίας λόγω ηλικίας\nΗ τρόικα απαιτεί μέτρα 7 δισ. μέχρι το 2015\nΝέες παρεμβάσεις στα ειδικά μισθολόγια δικαστικών στρατιωτικών, πανεπιστημιακών, αλλαγή του καθεστώτος επιστροφής του ΦΠΑ των αγροτών, κατάργηση του επιδόματος θέρμανσης. Αλλαγές στο εργασιακό και τα ασφαλιστικά ταμεία, νέες περικοπές στις αμοιβές συμβολαιογράφων, δικηγόρων και μηχανικών αλλά και δυσμενέστερους όρους των αποκρατικοποιήσεων έχει ήδη συμφωνήσει η Ελλάδα με την τρόικα.\nΠεριλαμβάνονται στο προσχέδιο του αναθεωρημένου μνημονίου που επιχειρείται να οριστικοποιηθεί εντός των ημερών. Το κείμενο του προσχεδίου περιλαμβάνει μια σειρά από νέες δεσμεύσεις για επώδυνες παρεμβάσεις που πρέπει να κάνει η Ελλάδα φέτος και τα επόμενα χρόνια ν θέλει να λαμβάνει τα δάνεια της τρόικας.\nΤο ίδιο κείμενο δίνει μία γεύση των «πρόσθετων μέτρων» αξίας 7 δισεκατομμυρίων ευρώ που πρέπει να λάβει η Ελλάδα έως το 2015.\nTo αναθεωρημένο μνημόνιο είναι προαπαιτούμενο για τη χορήγηση της 6ης δόσης, ενώ η θέσπιση των μέτρων θα γίνει τον Ιούνιο του 2012 με το νέο μεσοπρόθεσμο πρόγραμμα που θα ακολουθεί την Ελλάδα έως το 2015.\nΗ Ελλάδα με νεκρή Βουλή\nΤο διεφθαρμένο πολιτικό σύστημα του άκρατου κομματισμού, της αυτοδυναμίας, της ψηφοθηρίας, της ρεμούλας και της ήσσονος προσπάθειας -πνιγμένο μέσα στις ίδιες τις αμαρτίες του- αναζητούσε μια διέξοδο, προκειμένου να μην κατρακυλήσει στα Τάρταρα, να διασωθεί και να επιμηκύνει την παρουσία του στη δημόσια ζωή.\nΚαι φαίνεται να πιστεύει ότι τη διέξοδο τη βρήκε στο πρόσωπο του κ. Λουκά Παπαδήμου.\nΕτσι, ο κ. Παπαδήμος καλείται -έστω και προσωρινά- να διαχειριστεί τη μεγαλύτερη κρίση που γνώρισε στην ιστορία της η νεότερη Ελλάδα, με αποκλειστικούς σχεδόν συνεργάτες εκείνους που δημιούργησαν την κρίση - δηλαδή, με τα κόμματα που οδήγησαν τη χώρα στη χρεοκοπία και στην καταρράκωση του κύρους της.\nΚαι άλλες χώρες, φυσικά, έχουν αντιμετωπίσει, κατά καιρούς, παραπλήσιες κρίσεις. Όπως η Αργεντινή, η Τουρκία, η Ισλανδία, η Αλβανία και αρκετές ακόμη από τις πρώην Λαϊκές Δημοκρατίες. Καλό, όμως, είναι να θυμάται ο μεταβατικός πρωθυπουργός Λ. Παπαδήμος:\n* Ότι η κρίση στην Αργεντινή ανέτρεψε συθέμελα το πολιτικό κατεστημένο, έφερε στην επιφάνεια νέες πολιτικές δυνάμεις και με αυτές η χώρα αυτή έκλεισε τις πληγές της και μπήκε σε δρόμο ανάταξης…\n* Ότι, η κρίση στην Τουρκία ανέτρεψε το ογδοντάχρονο κεμαλικό κατεστημένο και με νέες πολιτικές δυνάμεις η γειτονική μας χώρα ξεκίνησε να οικοδομεί τη ζωή της και, ήδη, λογίζεται περιφερειακή δύναμη…\n* Ότι, η κρίση στην Ισλανδία ανέτρεψε την κυβέρνηση, έστειλε στο δικαστήριο τον πρωθυπουργό και τόσο η Βουλή της όσο και ο λαός αρνήθηκαν να πληρώσουν τα χρέη για τα οποία ποτέ δεν ρωτήθηκαν…\n* Ότι η Αλβανία και άλλες ανατολικοευρωπαϊκές χώρες αντιμετώπισαν την κρίση τους όχι με τις δυνάμεις που τη δημιούργησαν, αλλά με νέες δυνάμεις - έστω και ανέτοιμες για τον καπιταλιστικό παράδεισο…\nΕξαίρεση αποτελεί η Ελλάδα.\nΟι υπεύθυνοι της κρίσης, όταν συνειδητοποίησαν ότι -εκτός από το λαό- βουλιάζουν και οι ίδιοι και όταν διαπίστωσαν ότι μια μονοκομματική κυβέρνηση δεν μπορεί να στραγγαλίσει μόνη της την κοινωνία, αναζήτησαν εναγωνίως συνενόχους.\nΚαι τους βρήκαν, βεβαίως. Και το μόνο που τους έλειπε ήταν η κορυφή, ο πρώτος, ο οποίος θα έδινε κύρος στην αναξιοπιστία τους και την ψευδαίσθηση στο λαό ότι αρκεί ο ένας για να αποκαθάρει τους πολλούς.\nΤο εγχείρημα είναι αντίθετο και με τα ιστορικά δεδομένα και με τη διεθνή πρακτική.\nΚαι εάν μεν το εγχείρημα αυτό το πλήρωναν οι «εταίροι» του κυβερνητικού σχήματος, λίγο το κακό. Το εγχείρημα, όμως, θα πληρωθεί από την παρούσα και την επομένη γενιά των Ελλήνων, θα πληρωθεί από γενιές αγέννητες της εποχής της λεηλασίας και θα πληρωθεί από την Ελλάδα.\nΚαι είναι απολύτως σαφές ότι η ψήφος εμπιστοσύνης που έδωσε η νεκρή Βουλή στον κ. Λ. Παπαδήμο δεν ερμηνεύει και τη λαϊκή βούληση. Η οποία δεν εμπιστεύεται τους νεκρούς αντιπροσώπους της!\nΗ μεγαλύτερη ύφεση μετά τον Β' Παγκόσμιο Πόλεμο!\nΧαμηλότερους ρυθμούς ανάπτυξης, ανεργία και ελλείμματα στα ύψη προβλέπουν έως και το 2014 για την Ελλάδα οικονομολόγοι. Προβλέπουν τη μεγαλύτερη ύφεση μετά το τέλος του Β' Παγκοσμίου Πολέμου.\nΤουλάχιστον ως το 2014 θα παραμείνει η "βαρυχειμωνιά" στην οικονομία της Ελλάδας και τις υπόλοιπες χώρες της Ευρωζώνης, σύμφωνα με έρευνα του Reuters, στην οποία συμμετείχαν τριάντα οικονομολόγοι.\nΣύμφωνα με τις εκτιμήσεις τους, η έξοδος της Ελλάδας από την κρίση θα πάρει περισσότερα χρόνια από όσο εκτιμούσαν μέχρι σήμερα.\nΠιο συγκεκριμένα, για το 2012 και 2013 προβλέπονται χαμηλότεροι ρυθμοί ανάπτυξης, με το ελληνικό ΑΕΠ να συρρικνώνεται το 2012 κατά 3%, ενώ για το 2013 δεν βλέπουν καθόλου ανάπτυξη.\nΑκόμη, προβλέπουν ότι η επίσημη ανεργία θα ξεπεράσει το 18% το 2012, ενώ στους νέους θα εκτοξευθεί αντίστοιχα ως το 44%.\nΌπως υπογραμμίζουν, αυτή η παρατεταμένη καθίζηση της ελληνικής οικονομίας είναι κυρίως αποτέλεσμα των τεράστιων περικοπών στους μισθούς και τις συντάξεις του δημόσιου τομέα, των σημαντικών απωλειών θέσεων εργασίας στον ιδιωτικό τομέα και της αύξησης των φόρων.\nΕξίσου απογοητευτικές είναι, όμως, οι προβλέψεις των οικονομολόγων και για τις υπόλοιπες χώρες.\nΓια την Πορτογαλία βλέπουν ότι η οικονομία της θα βιώσει τη χειρότερη ύφεση από τη δεκαετία του '70. Εκτιμούν ότι, λόγω των σκληρών μέτρων λιτότητας, το πορτογαλικό ΑΕΠ θα συρρικνωθεί κατά 1,6% φέτος, κατά 2,9% το 2012 και 0,9% το 2013.\nΓια την Ιρλανδία προβλέπουν ανάπτυξη 1,6% φέτος, 0,7% το 2012 και 2% το 2013. Θεωρούν, όμως, το στόχο της κυβέρνησης για μέσο ρυθμό ανάπτυξης 2,8% από το 2013 ώς το 2015 υπεραισιόδοξο και προειδοποιούν για τις αρνητικές επιπτώσεις που θα έχει στην ανάπτυξη της προσανατολισμένης στις εξαγωγές οικονομίας η επιβράδυνση της ευρωζώνης.Τέλος, για την Ισπανία προβλέπουν ανάπτυξη 0,7% φέτος, αλλά καθόλου ανάπτυξη για το 2012 -έναντι της εκτίμησης της κυβέρνησης για 0,8% και 2,3% αντίστοιχα. Για το 2013 βλέπουν 1,2%. Ωστόσο, βλέπουν ότι η ανεργία θα παραμείνει ώς τότε πάνω από το 20%.\nΣτα νησιά «ρεύμα Τουρκίας»\nΕνα από τα σχέδια που εξέταζε τόσο η κυβέρνηση Γ. Παπανδρέου όσο και η κυβέρνηση Λ. Παπαδήμου είναι και η ενεργειακή σύνδεση των νησιών μας του Ανατολικού Αιγαίου με τις απέναντι μικρασιατικές ακτές, προκειμένου να ηλεκτροδοτούνται από εκεί, – στα πλαίσια μιας διακρατικής συμφωνίας.\nΔεν γνωρίζουμε, φυσικά, ούτε πόσο σοβαρός είναι ο κυβερνητικός αυτός σχεδιασμός, ούτε σε ποιον ή ποιους ανήκει η πατρότητά του, ούτε πόσο έχει προχωρήσει, ούτε αν έχουν εκπονηθεί όλα τα ενδεχόμενα σενάρια σε περίπτωση εμπλοκής, ούτε αν η ενεργειακή διασύνδεση θα έχει ασφαλιστικές δικλίδες ώστε να πρόκειται για συνεργασία και όχι για... παράδοση.\nΚαι, βεβαίως, δεν πρόκειται να σπεύσουμε και να κάνουμε λόγο για μειοδοσία ή για εθνική υποχώρηση και για άλλα ηχηρά. Είναι, όμως, υποχρεωμένη η στήλη να συσταθμίσει όλα τα δεδομένα και να παρατηρήσει:\nΠρώτο: Η Τουρκία κατέχει επί 37 και πλέον χρόνια παρανόμως και παρά τις αποφάσεις και τα ψηφίσματα του ΟΗΕ το 38% του κυπριακού εδάφους, – τορπιλίζοντας με υπερφίαλες αξιώσεις τη λύση του Κυπριακού.\nΔεύτερο: Η Τουρκία δεν αναγνωρίζει το Διεθνές Δίκαιο της Θάλασσας και αξιώνει στην περιοχή του Αιγαίου και της Ανατολικής Μεσογείου να εφαρμοστεί ένα άλλο νομικό μόρφωμα, που να συμφωνεί με τα συμφέροντά της.\nΤρίτο: Στα πλαίσια αυτών των αμφισβητήσεων και αξιώσεών της, η Αγκυρα έχει προβεί σε μια σειρά από ενέργειες, – όπως, παραδείγματος χάρη:\n* Θεωρεί «αιτία πολέμου» την επέκταση των χωρικών υδάτων της Ελλάδας στα 12 μίλια, – όπως ισχύει διεθνώς.\n* Αποκαλεί «γκρίζες ζώνες» νησίδες και βραχονησίδες – αναπόσπαστα τμήματα του ελληνικού εδάφους.\n* Αρνείται την ισχύουσα διεθνώς αρχή ότι και τα νησιά έχουν υφαλοκρηπίδα.\n* Αρνείται να προσφύγει (επί 35 χρόνια) στη Χάγη για την οριοθέτηση της υφαλοκρηπίδας στο Αιγαίο.\n* Αρνείται να αναγνωρίσει – όπως παλιά – το FIR Αθηνών και το μεταθέτει δυτικότερα, στον 25ο Μεσημβρινό, – διχοτομώντας το Αρχιπέλαγος.\n* Αμφισβητεί τον εναέριο εθνικό χώρο της Ελλάδας.\n* Δημιουργεί ναυτική βάση και στο Ιόνιο (Αλβανία).\nΤέταρτο: Η Αγκυρα αξιώνει συνολική «διευθέτηση» στο Αιγαίο, – διευθέτηση κατά την οποία η Ελλάδα μόνο θα δώσει και η Τουρκία μόνο θα πάρει. Η Ελλάδα, δηλαδή, θα δώσει και η Τουρκία θα πάρει στο Αιγαίο.\n1. Τη συγκυριαρχία και\n2. Τη συνεκμετάλλευση\nΑπό όλες αυτές τις επιδιώξεις της η Αγκυρα, όχι μόνο δεν έχει κάνει ούτε ένα βήμα πίσω, αλλά, αντιθέτως, κάθε φορά που η Αθήνα παρουσιάζεται συγκαταβατικότερη ή άτολμη, η Αγκυρα κάνει ένα βήμα πρόσω ακόμη – εγείροντας νέες αξιώσεις.\nΠώς, άρα, η γείτων θα παρουσιάσει και θα εκμεταλλευθεί την ενεργειακή διασύνδεση των νησιών μας με τις δικές της ακτές; Αυτό είναι το ερώτημα που οφείλει να προβληματίζει κάθε Ελληνα!\nΟι πιέσεις στον κ. Α. Σαμαρά!\nΠολλοί παρατηρητές – εντός και εκτός της χώρας – θεωρούν απορίας άξιο γιατί τα μεγάλα πολιτικά γκεσέμια και οι διαπλεκόμενοι αξιωματούχοι της Ευρωζώνης αξιώνουν από τον Αρχηγό της Ν.Δ. κ. Αντ. Σαμαρά να υπογράψει πρόσθετη δήλωση ότι δεσμεύεται για την εκτέλεση όλων όσα προβλέπει η Συμφωνία της 27ης Οκτωβρίου.\nΚαι απορούν διότι ο κ. Σαμαράς έχει δηλώσει στη Βουλή των Ελλήνων ότι θα ψηφίσει τη σχετική Δανειακή Σύμβαση, έχει δηλώσει στο Συμβούλιο των Πολιτικών Αρχηγών υπό τον Πρόεδρο της Δημοκρατίας τα ίδια και υπάρχουν τα πρακτικά, έχει στείλει επιστολή στον πρόεδρο του Ευρωπαϊκού Λαϊκού Κόμματος κ. Μαρτένς όπου βεβαιώνει τα ίδια, έχει πεντάκις δηλώσει δημόσια τις ίδιες δεσμεύσεις του και έχει υπογράψει τον Προϋπολογισμό. Προς τι, λοιπόν, – αναρωτιούνται – του ζητούν και έκτη δημόσια ενυπόγραφη δήλωση;\nΦυσικά είναι προσωπικό πρόβλημα του κ. Σαμαρά, το οποίο έχει σχέση με τις οικογενειακές παραδόσεις του και με την ατομική του πορεία να υπογράψει ή να μην υπογράψει και την πρόσθετη (την 6η) δήλωση που αξιώνουν – παράλογα και ύποπτα – οι πολιτικοί και τεχνικοί ατζέντηδες των Δανειστών και των Αγορών.\nΑλλωστε, τις θέσεις του τις εξήγησε και προς τους ελεγκτές της Τρόικας που βρίσκονται στην Αθήνα και που του μετέφεραν την αξίωση των αφεντικών τους – με την υπόμνηση ότι ή υπογράφει ή η 6η δόση του δανείου δεν εκταμιεύεται!\nΓιατί, όμως, ζητούν για έκτη φορά την ενυπόγραφη προσωπική δέσμευσή του; Για πολλούς λόγους, βεβαίως, – οι κυριότεροι από τους οποίους είναι:\n1. Διότι τον θεωρούν εν δυνάμει πρωθυπουργό, όποτε και αν διενεργηθούν οι εκλογές.\n2. Διότι, ως μέλλοντα πρωθυπουργό, τον θέλουν από τώρα παντελώς υποταγμένο και έτοιμο να συνεχίσει το κατοχικό καθεστώς στην Ελλάδα.\n3. Διότι δεν έχουν καμιά διάθεση να δώσουν, στα επόμενα χρόνια, και μια αναπτυξιακή διάσταση στη χώρα μας – επιμένοντας στην ύφεση και τη φτώχεια.\n4. Διότι δεν επιθυμούν να του επιτρέψουν να παρουσιάσει ένα άλλο δείγμα και μείγμα πολιτικής, – όσο υποτυπώδες και αν είναι.\n5. Διότι γνωρίζουν την προσωπική περηφάνια του, από τότε που χειριζόταν την πρόταση Πινέιρο για τη FYROM, η οποία ναυάγησε λόγω εσωτερικών και εξωτερικών δυσχερειών. Και επιθυμούν «να του σπάσουν τον τσαμπουκά» – χυδαϊστί.\n6. Διότι επιδιώκουν διαρπαγή της ελληνικής δημόσιας περιουσίας και όχι αξιοποίησή της. Και,\n7. Διότι οφείλει να είναι υποτακτικός όπως και ο κ. Γ. Παπανδρέου, ο οποίος τίποτε δεν διαπραγματεύθηκε υπέρ της Ελλάδας.\nΑρα, ο ίδιος ο κ. Σαμαράς, σταθμίζοντας όλα τα δεδομένα, οφείλει να εκτιμήσει αν θα υπογράψει και έκτη δήλωση ή αν θα εμμείνει στη μέχρι σήμερα άποψή του. Αλλωστε, ο ίδιος γνωρίζει πολύ περισσότερα από τον συντάκτη της στήλης και έχει πιο αξιόπιστες προσλαμβάνουσες.\nΣτο κάτω – κάτω, η αξιοπρέπεια χτίζεται με κόπο. Δεν δωρίζεται!\nΚόμμα Αποστράτων: Θα πάρουμε πίσω το κατοχικό δάνειο από την Γερμανία!\nΗ διεκδίκηση της εξόφλησης του αναγκαστικού κατοχικού δανείου από την Γερμανία είναι ένα από τα σημεία των γενικών προγραμματικών στόχων του υπό ιδρυση Κόμματος των Αποστράτων που επίσημα θα παρουσιαστεί την Δευτέρα 21 Νοεμβρίου ημέρα Δευτέρα και ώρα 18:30 μ.μ στο Ξενοδοχείο OSCAR στην Αθήνα, στη στάση ΜΕΤΡΟ «Σταθμός Λαρίσης», αίθουσα ΔΙΟΝΥΣΟΣ. Σήμερα σας παρουσίαζουμε εδώ το τμήμα των προγραμματικών στόχων για την μείωση των δαπανών του κράτους και την αύξηση των δημοσίων εσόδων όπως το παρουσίασε το\nστέλεχος κ. Π. Λυμπερόπουλος σε εκδήλωση στην Θεσσαλονίκη .\n1.Επανέλεγχος του δημοσίου χρέους της χώρας για καθορισμό του επαχθούς χρέους για τη διαγραφή του. Εκμετάλλευση των πλεονεκτημάτων που προσφέρει το γεγονός ότι το 90% του εξωτερικού χρέους υπόκειται στο ελληνικό δίκαιο. Διεκδίκηση της εξόφλησης του αναγκαστικού κατοχικού δανείου από την Γερμανία.\n2.Αναδιάρθρωση του δημόσιου τομέα με στόχο την βελτίωση της απόδοσης του και όχι απλά την οριζόντια μείωση του προσωπικού. Νέα οργάνωση με την λογική του ελάχιστου απαραιτήτου και ορθά κατανεμημένου προσωπικού. Ενιαίο μισθολόγιο για τον στενό και ευρύτερο δημόσιο τομέα και τους ΟΤΑ, καταπολέμηση της γραφειοκρατίας με μηχανοργάνωση του δημόσιου και αξιοποίηση του διαδικτύου, κατάργηση όλων των μη παραγωγικών οργανισμών και συγχώνευση συναφών υπηρεσιών, συνεχής αξιολόγηση των κρατικών υπάλληλων. Δραστική μείωση του κόστους διοίκησης (περιορισμός των μελών των διοικητικών συμβουλίων, του αριθμού των ειδικών συμβούλων, των ενοικίων κλπ.) Κατάργηση όλων των καταχρηστικών συντεχνιακών προνομίων. Κατάρτιση των προϋπολογισμών λειτουργικών εξόδων από μηδενική βάση. Καθιέρωση της ποινικής ευθύνης των διοικήσεων.\n3.Σεβασμός και απόλυτη διαφάνεια στη διαχείριση των οικονομικών του κράτους. Οι λαμβάνοντες κρατική χρηματοδότηση φορείς να υποχρεούνται να αποδίδουν ανά χρήση πλήρως αιτιολογημένο απολογισμό. Κεντρικός Έλεγχος των Προμηθειών του Δημόσιου. Αυστηρά κριτήρια χρηματοδότησης των ΜΚΟ. Επανεξέταση του συνόλου των αναπηρικών συντάξεων και επιδομάτων και των συντάξεων των αλλοδαπών. Εν τέλει νοικοκύρεμα\nΑύξηση των δημοσίων εσόδων\n1.Αναδιοργάνωση φορολογικών υπηρεσιών. Μόνιμος υφυπουργός προερχόμενος από την υπαλληλική ιεραρχία. Υπηρεσία εσωτερικού ελέγχου για πάταξη της διαφθοράς. Μηχανοργάνωση και μείωση των ΔΟΥ. Εκπαίδευση εφοριακών υπαλλήλων. Εξάλειψη της επαφής ελεγχόμενου και ελέγχοντος.\n2.Περιορισμός της φοροδιαφυγής με καθιέρωση συστήματος κινήτρων και αντικινήτρων. Σταδιακή μείωση όλων των φορολογικών συντελεστών και αυστηρές ποινές για τους φοροφυγάδες. Εκλογίκευση συντελεστών ΦΠΑ και εξάλειψη της μη απόδοσης του ΦΠΑ με απευθείας είσπραξη του. Πόθεν έσχες για όλους. Καθιέρωση αποτελεσματικού συστήματος αντικειμενικών κριτηρίων. Επανεξέταση του συνόλου των φοροαπαλλαγών. Μέγιστο όριο το ένα έτος για εκδίκαση φορολογικών διαφορών. Άμεση είσπραξη βεβαιωμένων οφειλών. Φορολόγηση των κερδών του παράνομου τζόγου μέσω τραπεζικών λογαριασμών ή πιστωτικών καρτών. Έλεγχος της κινήσεως κεφαλαίων προς το εξωτερικό για απόδοση των οφειλομένων φόρων τόκων και δικαιολόγηση της προέλευσης των κεφαλαίων αυτών. Εξάλειψη του παραεμπορίου-Μαύρης Εργασίας. Φορολόγηση των κερδών από πώληση μετοχών.\n3.Αξιοποίηση της ακίνητης περιουσίας του κράτους με παροχή δικαιωμάτων εκμετάλλευσης και όχι κατ’ ανάγκη πώληση. Αποκρατικοποιήσεις χωρίς να απολεσθεί ο έλεγχος στρατηγικών τομέων της οικονομίας.\n4.Πάγωμα και κατασχέσεις μη δηλωμένων καταθέσεων στο εξωτερικό πολιτικών και ανωτάτων δημοσίων υπαλλήλων.\nΠολιτικοί και τεχνοκράτες ...\nΗ διαφορά των πολιτικών από τους τεχνοκράτες είναι ότι οι πρώτοι εκλέγονται ενώ οι δεύτεροι κατά κάποιον τρόπο «προσλαμβάνονται» για να κάνουν δουλειά. Η δεύτερη διαφορά τους είναι ότι οι τεχνοκράτες κάνουν δουλειά, ενώ οι πολιτικοί ασχολούνται πρωτίστως -αν όχι αποκλειστικά- με τα σύμβολα της δουλειάς τους. Οι πρώτοι λύνουν προβλήματα, ενώ οι δεύτεροι αναρτούν πινακίδες που δηλώνουν την πρόθεσή τους για τη λύση των προβλημάτων.\nΕτσι δεν πρέπει να προξενεί εντύπωση ότι το πρώτο πράγμα που έκανε ο νέος υφυπουργός Ναυτιλίας κ. Αδωνις Γεωργιάδης είναι να αλλάξει την ταμπέλα του υπουργείου του από μονοτονικό σε πολυτονικό. Ελυσε κάποιο πρόβλημα αυτό στον χώρο της ναυτιλίας; Βγαίνουν ταχύτερα τα πιστοποιητικά που χρειάζεται κάποιος για να κάνει τη δουλειά του; Οχι. Ισως να ήταν ένα γινάτι για τη νεωτερικότητα. Ισως πάλι ο κ. Γεωργιάδης ήθελε να σηματοδοτήσει την επαναφορά μιας πολύ παλιάς τάξης πραγμάτων. «Οπισθεν ολοταχώς» Ετσι την Τετάρτη είχαμε τραγελαφικά φαινόμενα στον Πειραιά. Από τη μία οι υπάλληλοί του μάχονταν υπέρ καρεκλών και γραφείων (τις οποίες διεκδικούσαν οι υπάλληλοι ενός άλλου συναδέλφου του) στον συμβολικά ανώτερο τρίτο όροφο του κτιρίου και από την άλλη ο υφυπουργός έτρεχε να αλλάζει τις ταμπέλες. Σύγχρονα πράγματα και πολύ παραγωγικά...\nΤι θα έκανε ένας τεχνοκράτης σε περίοδο λιτότητας; Σίγουρα δεν θα έμπαινε στη φασαρία αλλαγής των πινακίδων. Θα έψαχνε πώς θα συμμαζευτούν σε ένα τα πέντε κτίρια του υπουργείου του.Θα έψαχνε να βρει το βασικότερο πρόβλημα του χώρου του για να μας εκπλήξει, δίνοντας κάποια λύση σε σύντομο χρονικό διάστημα. Θα ασχολιόταν με την ουσία της πολιτικής και όχι με τα σύμβολά της. Θα αφιερωνόταν στην πραγματική πολιτική που αφορά τελικώς τα προβλήματα του τόπου. Φυσικά για κάθε πρόβλημα υπάρχουν διαφορετικές λύσεις, οι οποίες εκφράζονται από πολιτικούς διαφορετικής ιδεολογικής προτίμησης. Αλλά σίγουρα θα υπάρχει συναντίληψη για κάποια προβλήματα και για τις λύσεις τους.\nΕχουν ένα πρόβλημα οι τεχνοκράτες. Δεν εκλέγονται και συνεπώς περιορίζονται από τη δημοκρατική νομιμοποίηση που έχουν τα κόμματα στα οποία στηρίζονται. Αλλά αυτό πάλι είναι κάτι που διορθώνεται. Από εμάς τους ίδιους, στις ερχόμενες εκλογές.\nΣταθερά παραμένουν τα εισοδήματα των Ελλήνων βουλευτών, την ώρα που οι φορολογούμενοι βιώνουν πρωτόγνωρη επιδρομή στα εισοδήματά τους.\nΣύμφωνα με τον Προϋπολογισμό της Βουλής για το 2012, το σύνολο της πίστωσης για αποζημιώσεις, επιδόματα, έξοδα κίνησης και λοιπά προνόμια των βουλευτών, ανέρχονται στο ποσό των 35 εκατομμυρίων ευρώ, δηλαδή μόλις 1,8 εκατομμύρια ευρώ λιγότερα σε σχέση με το 2011.\nΝα σημειωθεί ότι η μείωση του νέου Προϋπολογισμού αγγίζει τα 27 εκατομμύρια σε σχέση με το 2011, πράγμα που σημαίνει ότι οι περικοπές αυτές αφορούν κυρίως τις αμοιβές των υπαλλήλων, την προμήθεια υλικών και τα μισθώματα του Κοινοβουλίου.\n17η Νοέμβρη:Η επέτειος της Εξέγερσης του Πολυτεχνείου\nΌλα ξεκίνησαν αρχές Νοέμβρη του 1973 όπου το μνημόσηνο για τον Γιώργο Παπανδρέου μετατρέπεται σε μεγάλη διαδήλωση ενάντια στη Χούντα, που λήγει με ξυλοδαρμούς και συλλήψεις.Στις 14 Νοεμβρίου οι φοιτητες στο Πολυτεχνείο προχωρουν σε κατάληψη.Ανάμεσα τους πολλοί φοιτητες της Νομικής εργάτες αλλα και απλοί πολίτες. Τα συνθήματα που ακούγονται και γράφονται σε πανό στο Πολυτεχνείο δεν είχαν πια σαν αντικείμενο μόνο την Παιδεία αλλα στρέφονταν κατά του καθεστώτος της δικτατοριας.Την Παρασκευη 16 Νοέμβρη ο συγκεντρωμένος λαός γύρω από το Πολυτεχνείο ξεπερναει τις 100.000 και αυξάνεται διαρκώς.Ο Παπαδόπουλος δίνει εντολή στην αστυνομία να χτυπήσει.Τα μεσάνυχτα προς τις 17 Νοέμβρη τανκς κυκλοφορούν στους δρόμους της Αθήνας.Γερανοφόρα οχήματα απομακρύνουν τα εμπόδια και διαλύουν τα μπλόκα που είχε στήσει ο κόσμος.Το συντονιστικό των φοιτητών ζητάει διαπραγματεύσεις, μα ο δικτάτωρ ετοιμάζει επίδειξη δύναμης για παραδειγματισμό των αντιφρονούντων.Τα τανκς και ο στρατός αποκλείουν το Πολυτεχνείο. Η 17η Νοέμβρη ήταν το σημείο καμπής της δικτατορίας του '67.Η επέτειος της Εξέγερσης του Πολυτεχνείου,κάθε χρονιά στις 17 Νοέμβρη για κάποιους είναι σχολική γιορτή,για ορισμένους ευκαιρία για κομματικές δηλώσεις,μα όπως κι αν έχει όλοι πρέπει να θυμόμαστε τις θυσίες που έγιναν και το αίμα που χύθηκε για να μπορούμε εμείς τώρα να ζούμε ελεύθεροι, να μπορούμε να εκφράζουμε τις απόψεις και τα πιστευω μας (τωρα και μέσω του internet ακόμα περισσότερο)και να έχει ΔΗΜΟΚΡΑΤΙΑ η Ελλάδα.\nΜόνοι μας θα περάσουμε αυτη την κρίση.\nΌποιος πρωθυπουργός και να κυβερνήσει αυτόν τον τόπο δεν πρόκειται να καταφέρει τίποτα.Δυστυχώς όπως παρακολουθούμε όλοι μας, την πορεία της χώρας αργά ή γρήγορα προς την χρεοκοπία, αντιλαμβανόμαστε ότι μόνοι μας θα περάσουμε αυτήν την οικονομική κρίση, χωρίς να ελπίζουμε σε καμία κυβέρνηση "σωτηρίας"όπως μας την παρουσιάζουν.Πρέπει να καταλάβουμε όλοι μας οτι μόνο αν ο ένας βοηθάει τον άλλον θα καταφέρουμε να περάσουμε αυτήν την κρίση.Είναι μια μεγάλη δοκιμασία που δυστυχώς θα περάσουμε όλοι μας.\nΟι μισθοί στο Δημόσιο μετά τις περικοπές\nΞεκινά από τη μισθοδοσία του τρέχοντος μηνός η εφαρμογή του νέου μισθολογίου στο Δημόσιο, που προβλέπει κατάργηση των επιδομάτων και μεγάλες μειώσεις στις τελικές αποδοχές των περισσοτέρων υπαλλήλων.\nΣτους υψηλόμισθους οι μειώσεις θα εφαρμοστούν σταδιακά, ώστε οι περικοπές άνω του 25% να «μοιραστούν» στα δύο επόμενα έτη.\nΓια παράδειγμα υπάλληλος ελάμβανε πριν από την έναρξη του νέου μισθολογίου συνολικές αποδοχές 3.200 ευρώ. Έστω ότι οι νέες αποδοχές του διαμορφώνονται πλέον στο ποσό των 1.719 (Μ.Κ. 4 του Γ βαθμού ΠΕ κατηγορίας). Επειδή η μείωση του υπερβαίνει το ποσοστό του 25% των αρχικών αποδοχών του, με την έναρξη ισχύος του νέου μισθολογίου (1-11-2011) θα γίνει περικοπή του 25% των αποδοχών που ελάμβανε. Δηλαδή οι νέες αποδοχές του θα διαμορφωθούν στο ποσό των 2.400 ευρώ. Η υπόλοιπη διαφορά (681 ευρώ) μέχρι τις νέες του αποδοχές (1.719) θα μειωθεί ισόποσα σε χρονικό διάστημα 2 ετών από το τέλος του πρώτου έτους εφαρμογής του νέου μισθολογίου, δηλαδή από 1-11-2012 και εφεξής, ως εξής:\nΑπό 1-11-2011 έως 31-10-2012 λαμβάνει 2.400 ευρώ. Από 1-11-2012 έως 31-10-2013 λαμβάνει 2.059,50 ευρώ (2.400 –340,50). Από 1-11-2013 και εφεξής λαμβάνει 1.719 ευρώ (2.059,50 – 340,50)\nΗ εφαρμογή του νέου μισθολογίου περιγράφεται στην αναλυτική εγκύκλιο του Γενικού Λογιστηρίου που υπογράφτηκε από τον υφυπουργό Οικονομικών Φ. Σαχινίδη. Με το νέο μισθολόγιο καταργούνται τα κάθε είδους επιδόματα, παροχές και αποζημιώσεις και στη θέση τους προβλέπονται 4 επιδόματα (θέσης, ανθυγιεινό, παραμεθορίων περιοχών και τέκνων) που καταβάλλονται με προϋποθέσεις, ενώ καταργείται το επίδομα συζύγου. Για παράδειγμα, υπάλληλος με 2 παιδιά θα παίρνει επίδομα 70 ευρώ, με 3 παιδιά, 120 ευρώ, με 4 παιδιά, 170 ευρώ, κ.λπ.\nΤο επίδομα θέσης κυμαίνεται από 100 μέχρι 900 ευρώ, αλλά η χορήγησή του αφορά μόνον όσους είναι σε θέσεις διευθυντή. Το επίδομα παραμεθορίου είναι 150 ευρώ. Επίσης προβλέπεται η χορήγηση Κινήτρου Επίτευξης Στόχων στους υπαλλήλους με την προϋπόθεση ότι «πιάνουν» το 90% και πάνω του στόχου της υπηρεσίας τους.\nΜε όλα τα επιδόματα και το κίνητρο επίτευξης στόχων το ανώτατο όριο αποδοχών στο Δημόσιο δεν ξεπερνά τα 2.700 ευρώ (διευθυντής με 35ετία και πτυχίο πανεπιστημίου).\nΗ κατάταξη σε μισθολογικά κλιμάκια του υπηρετούντος προσωπικού, γίνεται με βάση τα χρόνια υπηρεσίας που αναλογούν στο νέο βαθμολόγιο.\nΓια παράδειγμα υπάλληλος κατηγορίας ΠΕ, ο οποίος έχει συμπληρώσει 11 έτη κατά την 1-11-2011 και 1 μήνα υπηρεσίας και προϋπηρεσίας στο φορέα που υπηρετεί, θα ενταχθεί στο βαθμό Δ της κατηγορίας του. Για την ένταξη στο βαθμό αυτό απαιτείται ο υπάλληλος να έχει 9 έτη και μία ημέρα ως ελάχιστο απαιτούμενο χρόνο.\nΑρχίζουν τα δύσκολα!\nTις προγραμματικές δηλώσεις του νέου πρωθυπουργού και την παροχή της ψήφου εμπιστοσύνης θα παρακολουθήσουν από κοντά τα στελέχη της Τρόικας.\nΟι επιτελείς της Ευρωπαϊκής Επιτροπής, της Ευρωπαϊκής Κεντρικής Τράπεζας και του Διεθνούς Νομισματικού Ταμείου αναμένονται στην Αθήνα, προκειμένου να ελέγξουν το πλαίσιο εφαρμογής των μέτρων που συμφωνήθηκαν για την εκταμίευση της 6ης δόσης, αλλά και να εξετάσουν τα βασικά σημεία του νέου Προϋπολογισμού και τις παρεμβάσεις που θα φτάσουν τα 11 δισ. ευρώ.\nΜέχρι την προσεχή Παρασκευή, οπότε προγραμματίζεται να κατατεθεί στη Βουλή το τελικό Σχέδιο του Προϋπολογισμού, το οικονομικό επιτελείο θα παρουσιάσει στο κλιμάκιο της Τρόικας τα αποτελέσματα στο πεδίο των εσόδων και των δαπανών. Ιδιαίτερα όσον αφορά στα έσοδα, ανοιχτό είναι το μέτωπο των εισπράξεων από το τέλος ακινήτων, καθώς παρατηρούνται πολλά λάθη στα σημειώματα, η επίλυση των οποίων αφορά τόσο τους Δήμους (επιφάνεια κτισμάτων) όσο και στο υπουργείο Οικονομικών.\nΟ βαθμός δυσκολίας για τη νέα κυβέρνηση ανεβαίνει, καθώς οι διαπραγματεύσεις με την Τρόικα οριστικοποιούν η 5η Επικαιροποίηση του Μνημονίου και θέτουν τις βάσεις για το Νέο Μνημόνιο που θα συνοδεύει τη νέα δανειακή σύμβαση και το πρόγραμμα συμμετοχής ιδιωτών στη διαδικασία για το ελληνικό χρέος.\nΕπιπλέον, στην Αθήνα αναμένεται, λίγο μετά την Τρόικα και η ομάδα εργασίας της Κομισιόν υπό τον Χορστ Ράιχενμπαχ, με την έκθεσή της για τις μεταρρυθμίσεις και δράσεις που κρίνει απαραίτητες.\nΕπτά στους 10 Έλληνες θέλουν κυβερνήσεις συνασπισμού!\nΗ ΝΔ διευρύνει ακόμα περισσότερο την διαφορά της από το ΠΑΣΟΚ αγγίζοντας τις 10 μονάδες, σύμφωνα με δημοσκόπηση της MRB για την «Realnews». Ωστόσο τα ποσοστά και των δύο κομμάτων είναι απογοητευτικά και κυρίως εκείνο του ΠΑΣΟΚ που βρίσκονται σε ελεύθερη πτώση.Όπως προκύπτει από τη δημοσκόπηση η βάση του ΠΑΣΟΚ στέλνει ηχηρό μήνυμα στον Γ. Παπανδρέου καθώς, το 58,3% των ψηφοφόρων του κόμματος ζητεί την αποχώρησή του και από την ηγεσία της παράταξης! Επικρατέστεροι στην κούρσα της διαδοχής εμφανίζονται οι Βενιζέλος και Λοβέρδος.Επίσης, όπως προκύπτει από τη δημοσκόπηση «καταρρέει το ΠΑΣΟΚ» καθώς το 11,9 % των πολιτών δηλώνει ότι θα το ψήφιζε, έναντι 18,6% στις 4 Σεπτεμβρίου.\nΔιαπιστώνεται και υποχώρηση της ΝΔ 1,9% από την προηγούμενη μέτρηση, καθώς το 21,8% των ερωτηθέντων επιλέγει το κόμμα του Α. Σαμαρά.\nΠαράλληλα καταγράφεται και αλλαγή σκηνικού καθώς το 68% των Ελλήνων θεωρεί ότι μόνο με κυβερνήσεις συνασπισμού μπορούν να αντιμετωπιστούν τα σοβαρά προβλήματα της χώρας.\nΑμεσα οι εκλογές\nΤη βεβαιότητά του πως «οι εκλογές θα γίνουν άμεσα», εξέφρασε χθες ο Αντώνης Σαμαράς, σε συνομιλία του με δημοσιογράφους, ύστερα από τη σύσκεψη στο Προεδρικό Μέγαρο.\nΌπως ξεκαθάρισε ο πρόεδρος της Ν.Δ., τα νέα δεδομένα με την επιλογή Παπαδήμου δεν αλλάζουν στο ελάχιστο τη συμφωνία της περασμένης Κυριακής στην Προεδρία της Δημοκρατίας, στην οποία γίνεται αναφορά σε προσωρινή μεταβατική κυβέρνηση, έγκριση από τη Βουλή της Συμφωνίας της 27ης Οκτωβρίου για «κούρεμα» του ελληνικούς χρέους και προσφυγή στις κάλπες στις 19 Φεβρουαρίου.\nΣτη Συγγρού δηλώνουν απόλυτα ικανοποιημένοι τόσο από τη χθεσινή ανακοίνωση της Προεδρίας της Δημοκρατίας όσο και από τις δηλώσεις του νέου πρωθυπουργού, γιατί, όπως λένε μέσα από αυτές, διαπιστώνεται πως οι στόχοι του κόμματος επετεύχθησαν. Και εξηγούν ότι από τα πλέον επίσημα χείλη διευκρινίστηκε πως…\n1. η νέα κυβέρνηση είναι μεταβατική,\n2. το χρονικό σημείο αναφοράς για τις εκλογές είναι η απόφαση της προηγούμενης σύσκεψης των πολιτικών αρχηγών (δηλαδή η 19η Φεβρουαρίου),\n3. δεν τέθηκε κανένας όρος από τον κ. Παπαδήμο προς τα κόμματα, όπως υποστήριζε μετ’ επιτάσεως το ΠΑΣΟΚ.\n«Δυστυχώς, ακόμη και την ύστατη ώρα, οι μέχρι χθες «ένοικοι του Μαξίμου» διέρρεαν αθλιότητες περί όρων, που, δήθεν, έθετε ο νέος εντολοδόχος πρωθυπουργός στον πρόεδρο της Ν.Δ., προκειμένου να αποδεχθεί την πρόταση σχηματισμού μεταβατικής κυβέρνησης», σχολίασε σχετικά ο γραμματέας Πολιτικού Σχεδιασμού της Ν.Δ. Μάξιμος Χαρακόπουλος, εξηγώντας: «Ενοχλήθηκαν, επειδή ο Αντώνης Σαμαράς με τη δήλωσή του για την εθνική αξιοπρέπεια εξέφρασε τον πατριωτισμό και το φιλότιμο όλων των Ελλήνων. Η κατηγορηματική διάψευση του κ. Παπαδήμου ότι δεν έθεσε κανέναν όρο στους πολιτικούς αρχηγούς είναι ένα ράπισμα στο «σύστημα ΠΑΣΟΚ» που καταρρέει».\nΗ εντολή σχηματισμού νέας κυβέρνησης, εκτιμούν στη Ν.Δ., θα δώσει τέλος στον ολισθηρό κατήφορο που οδήγησε τη χώρα η κυβέρνηση Παπανδρέου. Ο τόπος, όμως, λένε, θα πληρώνει για χρόνια τις συνέπειες των εγκληματικών λαθών του, με αποκορύφωμα το Μνημόνιο.\nTo "κούρεμα" θα φέρει περιορισμό των δανείων\nToν περιορισμό του τραπεζικού δανεισμού θα φέρει το "κούρεμα" του ελληνικού χρέους, σύμφωνα με την τράπεζα Eurobank. Η Διεύθυνση Οικονομικών Μελετών και Προβλέψεων της τράπεζας προβλέπει τον περιορισμό της τραπεζικής δανειοδότησης προς την πραγματική οικονομία λόγω της ανακεφαλαιοποίησης των τραπεζών.\nΌπως σημειώνεται σχετικά στην τριμηνιαία μελέτη για την παγκόσμια οικονομία και τις αγορές, τόσο η παροχή εγγυήσεων όσο και η ενδυνάμωση της κεφαλαιακής βάσης των τραπεζών είναι πιθανόν να επιβαρύνουν τα κρατικά δημοσιονομικά. Δεδομένου ότι οι σημερινές κεφαλαιοποιήσεις δεν καθιστούν ιδιαίτερα θελκτική την προσφορά νέων μετοχών, οι τράπεζες είναι πιθανόν να επιδιώξουν την ενίσχυση της κεφαλαιακής τους επάρκειας μέσω απομόχλευσης. Η στρατηγική αυτή αναμένεται να επηρεάσει αρνητικά την τραπεζική χρηματοδότηση της πραγματικής οικονομία.\nΩστόσο, οι αναλυτές σχολιάζουν ότι απαιτούνται επιμέρους λεπτομέρειες προκειμένου να επιτύχει το νέο σχέδιο μείωσης του ελληνικού χρέους μέσω της συμμετοχής ιδιωτών επενδυτών. "Οι Ευρωπαίοι ηγέτες πρέπει να παράσχουν ένα αξιόπιστο σχέδιο για τη μόχλευση του Ευρωπαϊκού Ταμείου Χρηματοπιστωτικής Σταθερότητας (EFSF) μέσω της δημιουργίας οχημάτων ειδικού σκοπού, προκειμένου να πείσουν τις διεθνείς αγορές να επενδύσουν στο χρέος της Ευρωζώνης μέσω του EFSF".\nΌσον αφορά στην Ευρωπαϊκή Κεντρική Τράπεζα, η τράπεζα θεωρεί ότι η περαιτέρω συμμετοχή της στην αντιμετώπιση της κρίσης είναι σημαντική, κυρίως λόγω της απεριόριστης δυνατότητας για παρέμβαση στην αγορά.\nΓια την Ελλάδα, κατά τους αναλυτές, η απομείωση του ελληνικού χρέους μπορεί να μειώσει την αβεβαιότητα γύρω από τη δυναμική του και να ενισχύσει την αναπτυξιακή προοπτική της χώρας. Προς αυτή την κατεύθυνση σημειώνεται ότι η συμφωνία μεταξύ των δύο κομμάτων εξουσίας για κυβέρνηση εθνικής ενότητας θα συμβάλλει θετικά στην αποκατάσταση της εμπιστοσύνης της διεθνούς κοινότητας προς την Ελλάδα και θα επιταχύνει την προώθηση των διαρθρωτικών αλλαγών.\nΑύριο το μεσημέρι στις 2 θα πραγματοποιηθείη ορκωμοσία της νέας κυβέρνησης\nΑύριο το μεσημέρι στις 2 θα πραγματοποιηθεί, σύμφωνα με τις τελευταίες πληροφορίες, η ορκωμοσία της νέας κυβέρνησης.\nΠιέζουν για υλοποίηση των δεσμεύσεων από την Ελλάδα\nΔεν στέκονται στα πρόσωπα και τις κυβερνήσεις, αλλά στις δεσμεύσεις της Ελλάδας για τα μέτρα και τις μεταρρυθμίσεις, οι Ευρωπαίοι εταίροι και το Διεθνές Νομισματικό Ταμείο. Το Συμβούλιο των υπουργών Οικονομικών, το Eurogroup, πραγματοποιήθηκε χθες την ίδια ώρα που διενεργούνταν οι διαπραγματεύσεις στην Ελλάδα για την επιλογή πρωθυπουργού κοινής αποδοχής και τον σχηματισμό κυβέρνησης.\nΚοινή συνισταμένη όλων, τόσο πριν από την έναρξη της συνεδρίασης όσο και κατά την διάρκεια αυτής, ήταν να ομαλοποιηθούν οι πολιτικές διεργασίες και να αναληφθούν άμεσα οι ευθύνες για την εφαρμογή των μέτρων.\nΝωρίς το πρωί της Δευτέρας, πριν από την αναχώρηση του Ευ. Βενιζέλου για τις Βρυξέλλες, σε σύσκεψη που έγινε στο υπουργείο Οικονομικών αποφασίστηκε να κλείσει άμεσα ο Προϋπολογισμός του 2011 με την ενεργοποίηση των εισπράξεων από τις έκτακτες εισφορές κ.λπ., καθώς και να καταρτιστεί ο νέος Προϋπολογισμός, λαμβάνοντας την εξοικονόμηση των 4 δισ. ευρώ από τα τοκοχρεολύσια όπως προκύπτει από το «κούρεμα» του ελληνικού χρέους κατά 50%.\nΑργότερα, πριν ξεκινήσει το Eurogroup, o κ. Βενιζέλος συναντήθηκε με τον πρόεδρο του Συμβουλίου κ. Ζαν Κλοντ Γιούνκερ και τον αντιπρόεδρο της Ευρωπαϊκής Επιτροπής και αρμόδιο Επίτροπο Οικονομικών κ. Ολι Ρεν.\nΚατά τη συνάντηση με τον κ. Γιούνκερ -και νωρίτερα με τον κ. Ρεν- συζητήθηκαν οι τρέχουσες πολιτικές εξελίξεις, τον νέο πολιτικό πλαίσιο, οι προϋποθέσεις εκταμίευσης της 6ης δόσης, η έναρξη των διαπραγματεύσεων για το κούρεμα των ομολόγων και η νέα δανειακή σύμβαση.\nΩστόσο, ο πρόεδρος του Eurogroup κατέστησε σαφές ότι δεν επρόκειτο να ληφθεί καμία απόφαση χθες για την έκτη δόση, αλλά σήμερα ανάλογα με τις αποφάσεις της Ελλάδας για την νέα κυβέρνηση, ενδεχομένως κατά την συνεδρίαση του Ecofin να ανάψει το «πράσινο φως».\nΧρονικά η διαδικασία για τη δόση προσδιορίζεται για τις 15 Δεκεμβρίου, καθώς θα πρέπει να συνεδριάσει και το Δ.Σ. του ΔΝΤ. Από τα σύνολο των 8 δισ. ευρώ τα 5,8 δισ. ευρώ αφορούν στην Ευρωζώνη και τα 2,2 δισ. ευρώ στο ΔΝΤ.\nΠροηγουμένως, καθίσταται σαφές ότι πρέπει να έχουν εκπληρωθεί όλες οι ενέργειες που ενσωματώθηκαν στην απόφαση και στην αναθεώρηση του Μνημονίου, οι οποίες πρέπει να επιβεβαιωθούν από την τρόικα.\nΑξίζει να σημειωθεί ότι η πολιτική κατάσταση, αποτελεί για τους εταίρους το μέσο για την εφαρμογή των μέτρων. Η Γερμανίδα καγκελάριος Αν. Μέρκελ και ο υπουργός Οικονομικών κ. Σόιμπλε επικεντρώνονται στις μεταρρυθμίσεις οι οποίες θα εφαρμοστούν από την κυβέρνηση που θα προκύψει, ανεξάρτητα από τα πρόσωπα που θα την στελεχώσουν. «Η Ελλάδα πρέπει να δεσμευτεί στο πρόγραμμα των μεταρρυθμίσεων, όποια κυβέρνηση κι αν είναι στην εξουσία» τόνισε χαρακτηριστικά ο κ. Σόιμπλε.\nΝτροπιαστικό τέλος για τον Έλληνα πρωθυπουργό.\nΗ κρίση δανεισμού της Ελλάδας απομάκρυνε τον πρωθυπουργό, σχεδόν δύο χρόνια από την ανάδειξη του στην εξουσία, που ανήλθε σε αυτήν ως παραδοσιακός σοσιαλιστής υποσχόμενος τεράστιες δαπάνες για συντάξεις, υγεία και εκπαίδευση.\nΟ Γιώργος Παπανδρέου θα παραμείνει στη μνήμη των Ελλήνων, για κάτι περισσότερο από ίχνος πικρίας, ως ο άνθρωπος που με μειδίαμα διακήρυξε ότι “λεφτά υπάρχουν”, ακόμη και όταν τα χρηματοοικονομικά σύννεφα είχαν συγκεντρωθεί.\nΟ Γιώργος Παπανδρέου έγινε ο πρώτος Έλληνας πρωθυπουργός, τα τελευταία 50 χρόνια, που εξαναγκάστηκε να εγκαταλείψει το πόστο του από το δικό του υπουργικό συμβούλιο, έχοντας πριν, εγκαταλείψει το σχέδιο για διεξαγωγή δημοψηφίσματος.\nΟ κ. Παπανδρέου αναμένεται να παραμείνει στην ηγεσία του κυβερνώντος κόμματος, ΠΑΣΟΚ, προς το παρών. Ωστόσο, είναι απίθανο να ηγηθεί του κόμματος στις επερχόμενες εκλογές όπως δήλωσε χθες, υψηλόβαθμο στέλεχος του ΠΑΣΟΚ.\nΣτην τελική ευθεία το σχέδιο εξόδου της χώρας από την Ευρώπη...\nΗ χώρα ζει από χθες την τελευταία πράξη του δράματος. Ξεκίνησε η αντίστροφη μέτρηση προς την καταστροφή, μια τρελή πορεία στο πουθενά.\nΞεκινώντας από την κάνναβη και καταλήγοντας στην μεθαδόνη, με μια ενδιάμεση στάση στα μελλοντικά πετρέλαια μέσω… Fyrom, το σχέδιο για την έξοδο της χώρας από το ευρώ μέσω μιας άτακτης χρεοκοπίας μπαίνει στην τελική ευθεία.\nΟ κ. Παπανδρέου δήλωσε ότι αποχωρεί αλλά.....\nκαι δεν αποχωρεί.\nΟ κ. Βενιζέλος, μας έδωσε το χρονοδιάγραμμα των εκλογών (τέλη Φεβρουαρίου), στις οποίες, όπως φαίνεται και όπως προκύπτει από διαρροές για παρασκηνιακές συνεννοήσεις που κατέληξαν σε συμφωνία να του παραδοθεί το δαχτυλίδι, θα είναι αυτός επικεφαλής του ΠΑΣΟΚ.\nΟι βουλευτές του κόμματος – οι ίδιοι που μέχρι χθες έλεγαν βαριές κουβέντες («είπαν και μερικές κουβέντες παραπάνω», δικαιολόγησε τους «άσωτους υιούς και θυγατέρες» ο κ. Ξυνίδης στην εκπομπή του Αλέξανδρου Τριανταφυλλίδη στην ΕΤ-3), προειδοποιούσαν, απειλούσαν, διερρήγνυαν τα ιμάτιά τους – έδωσαν ψήφο εμπιστοσύνης χωρίς να γνωρίζουν πού την έδωσαν.\nΣτην κυβέρνηση Παπανδρέου; Στην μελλοντική κυβέρνηση Βενιζέλου; Σε μια κυβέρνηση συνεργασίας που υπάρχει μόνο στο μυαλό του κ. Παπανδρέου, διότι δεν υπάρχει;\nΟ πρόεδρος της Νέας Δημοκρατίας Α. Σαμαράς ξεκαθάρισε αμέσως – και αυτό ήταν αναμενόμενο αφού η δική του πρόταση απέχει παρασάγγας από την χθεσινοβραδινή – ότι ζητά να διεξαχθούν αμέσως εκλογές.\nΤο ίδιο ζήτησε και η Αριστερά, ενώ ο ΛΑΟΣ επιμένει – και είναι φυσιολογικό – ότι μια κυβέρνηση ευρείας συνεργασίας, όπως ανέφερε ο Γ. Παπανδρέου, δεν μπορεί να υπάρξει χωρίς την μείζονα αντιπολίτευση.\nΑπό χθες βρισκόμαστε σε χειρότερη κατάσταση σε σχέση ακόμη και με την προχτεσινή εντελώς παράφρονα ημέρα.\nΜπροστά στο μεγαλύτερο αδιέξοδο της μεταπολιτευτικής περιόδου.\nΜπροστά σε περιπέτεια, ανωμαλία, απόλυτη οικονομική καταστροφή.\nΗ εικόνα ήταν θλιβερή, παρανοϊκή: Ο κ. Παπανδρέου μιλούσε για συνεργασία και επίσκεψη (σήμερα) στον Πρόεδρο της Δημοκρατίας, την ώρα που ουδείς δεχόταν να συνεργαστεί.\nΗ αξιωματική αντιπολίτευση απουσίαζε και εμφανίστηκε μόνο για να ψηφίσει αρνητικά και σύσσωμη η υπόλοιπη αντιπολίτευση χαρακτήριζε την πρόταση Παπανδρέου «κοροϊδία» και επέμενε στην διεξαγωγή εκλογών.\nΓια τις οποίες εκλογές, ο απερχόμενος πρωθυπουργός – φεύγω, αλλά δεν το λέω, ήταν η έννοια των λόγων του – είπε πως θα ήσαν καταστροφικές.\nΕνώ ο ίδιος είχε προτείνει δημοψήφισμα, υπέρ του οποίου επιχειρηματολόγησε ξανά, το οποίο κατά την γνώμη του δεν θα ήταν καταστροφικό – αν και αποδείχθηκε τέτοιο επί τω ακούσματι και μόνο.\nΑπό την πλευρά του, ο κ. Βενιζέλος υποστήριξε ότι την Δευτέρα πρέπει να υπάρχει αξιόπιστος και έγκυρος συνομιλητής της Ευρώπης.\nΠροφανώς θεωρεί ότι ο τίτλος ανήκει στον ίδιο – αν και όχι μόνο δεν έκανε το παν για να αποτρέψει τα περί το (αποσυρθέν) δημοψήφισμα συμβάντα, αλλά και επιχειρηματολόγησε και ο ίδιος γύρω από την αναγκαιότητά του (του δημοψηφίσματος).\nΉταν παρών ο κ. Βενιζέλος όταν ο κ. Παπανδρέου ανακοίνωνε την φαεινή ιδέα του στους δανειστές – εταίρους, προκαλώντας τον αποτροπιασμό τους.\nΑυτήν την συμπεριφορά αποκάλεσε ο κ. Γιουνκέρ «αθέμιτη», διαψεύδοντας τα περί προτέρας ενημέρωσης των Ευρωπαίων που διακινούσαν οι εγχώριοι σωτήρες μας.\nΠροσπαθώντας να αποφύγει την μόνη δημοκρατική λύση που μπορεί ένας λογικός άνθρωπος να προκρίνει, δηλαδή τις εκλογές, ο κ. Παπανδρέου διερωτήθηκε τι θα γινόταν στο μεσοδιάστημα, ποιος θα κυβερνούσε.\nΥποστήριξε ότι παραμένει στο τιμόνι (μέχρι να φύγει), επειδή διαφορετικά η χώρα θα έμενε χωρίς κυβέρνηση.\nΜετά από τριάντα χρόνια στην πολιτική, κάνει ότι δεν γνωρίζει πως όταν προκηρύσσονται πρόωρες εκλογές – αλλά και κανονικές – αυτές τις διεξάγει η υπάρχουσα κυβέρνηση με τον ίδιο πρωθυπουργό και απλώς αλλάζουν κάποιοι υπουργοί συγκεκριμένων τομέων και στη θέση τους τοποθετούνται υπηρεσιακοί.\nΌλα αυτά τα βρήκαν φυσιολογικά οι βουλευτές του ΠΑΣΟΚ – συμπεριλαμβανομένης και της κ. Κατσέλη που επανεντάχθηκε στην ετοιμοθάνατη κοινοβουλευτική ομάδα, αμέσως μόλις έδωσε και την δική της ψήφο.\nΑπό εδώ και πέρα – και αν δεν επικρατήσει η λογική, ώστε να διεξαχθούν εκλογές εντός 22 ημερών – τα πράγματα θα λάβουν εκρηκτικές διαστάσεις.\nΟ κίνδυνος της αιματοχυσίας είναι περισσότερο ορατός παρά ποτέ.\nΗ ατμόσφαιρα γίνεται όλο και πιο πνιγηρή, καθώς μια κυβέρνηση χωρίς λαϊκή εντολή παραμένει γαντζωμένη στην εξουσία, ενώ ο κόσμος ζητά να φύγει.\nΜέσα σε ένα κλίμα παραφροσύνης, κανείς από το ΠΑΣΟΚ δεν θέλει να δει πως στη Δημοκρατία, η μόνη διέξοδος, η μόνη λυτρωτική απόφαση είναι η προσφυγή στον λαό.\nΑπό δε τις δηλώσεις Ομπάμα, έγινε αντιληπτό ότι κάποιοι είχαν σπεύσει να παραπληροφορήσουν τον Πρόεδρο των ΗΠΑ, λέγοντάς του πως η αντιπολίτευση συμφωνεί.\nΑλλά «ξέχασαν» να του πουν σε τι! Και προφανώς δεν θα του πουν ότι χθες ψήφο εμπιστοσύνης έδωσαν οι βουλευτές ενός μόνου κόμματος – επομένως ο κ. Παπανδρέου μας μιλούσε για μια ανύπαρκτη συνεργασία, νεκρή πριν γεννηθεί.\nΗ Ευρώπη, προκειμένου να αποφύγει την εξυφαινόμενη καταστροφή της, θα προτιμήσει να καταστρέψει την Ελλάδα…\nΑπό εδώ και πέρα, για ό,τι συμβεί, η ευθύνη δεν θα ανήκει μόνο στον βασικό εκτελεστή του σχεδίου. Υπεύθυνοι θα είναι και οι 153 που ψήφισαν χθες. Είναι σα να έχουν κιόλας βάψει με αίμα τα χέρια τους.\nΚοροϊδεύει την Κ.Ο., την κυβέρνηση, τον Α.Σαμαρά και ... επιβιώνει!\nΑν συμμετείχε στην κυβέρνηση και στην Κ.Ο. ο Ιονέσκο με το «Θέατρο του Παραλόγου» θα είχε «σκίσει το πτυχίο του»: Ένας πρωθυπουργός υπό παραίτηση, ζητεί ψήφο εμπιστοσύνης για να … παραιτηθεί μετά, αλλά όχι ... αμέσως μετά, αλλά αφού ψηφιστεί η δανειακή σύμβαση και αφού προετοιμαστεί η … διαδοχή στο ΠΑΣΟΚ. Και όλα αυτά τοποθετούνται για τον … Μάρτιο! Όπου βέβαια κανείς δεν τον δεσμεύει ούτε τότε να παραιτηθεί!\nΈχει αρχίσει και θυμίζει επικίνδυνα την οικογένεια των δικτατόρων της Αϊτής, με την πατέρα της οποίας μάλιστα έχει κατά το ήμισυ το ίδιο όνομα: Τον Papadoc! Αλλά πλέον μοιάζει πολύ και στον νυν πρόεδρο της Υεμένης, ο οποίος έχεια παραιτηθεί συνολικά … 16 (!) φορές τα τελευταία δύο χρόνια (μέχρι και το προεδρικό μέγαρο βομβάρδισε η αντιπολίτευση για να ξεκουμπιστεί), αλλά ακόμα παραμένει πρόεδρος!\nΣτο Κ.Ο. του ΠΑΣΟΚ δεν έχουν καταλάβει ακόμα ότι οι Παπανδρέου θεωρούν το κόμμα ιδιοκτησία τους, ότι κανένας Παπανδρέου, ποτέ δεν παραιτήθηκε (θυμόμαστε και το Πεντελικό το 1990) και απέρχονται από την ζωή αυτή μόνο πρωθυπουργοί ή πρόεδροι! Η καθεστωτική αντίληψη είναι τρόπος ζωής. Απλά πράγματα.\nΕίναι πραγματικά γελοίο να «τα γυρίζει» μεταξύ υπουργικού συμβουλίου και Κ.Ο. του κόμματός του, άλλα να λέει στην πρωτολογία του στην Βουλή και άλλα να λέει στην δευτερολογία του και να περιμένουν να τηρήσει τον λόγο του για τον ... Μάρτιο!\nΌπου είπε ότι «Δεν με ενδιαφέρει να επανεκλεγώ μ' ενδιαφέρει να σώσουμε την πατρίδα. Να το ξέρει ο κόσμος» με τα λόγια αυτά ο πρωθυπουργός μιλώντας στην ολομέλεια της Βουλής δήλωσε ξεκάθαρα ότι είναι πρόθυμος να συζητήσει με τον κ. Αντώνη Σαμαρά για συγκρότηση κυβέρνησης συνεργασίας, αρκεί όμως «να εγκριθεί η απόφαση της 26ης Οκτωβρίου και εκταμιευτεί η 6η δόση»!\nΚαι μάλιστα περιέγραψε την πρότασή του λέγοντας ότι «Εδώ δεν παίζουμε- να εξασφαλίσουμε δανειακή σύμβαση και μετά να πάμε σε εκλογές. Όμως αν έπεφτε σήμερα η κυβέρνηση θα είχαμε παρατεταμένη ακυβερνησία που θα έριχνε την χώρα στο κενό. Δεν μπορούμε σε αυτή την περίοδο να αφήσουμε κενό εξουσίας. Να το κάνουμε σωστά χωρίς κινδύνους για την χώρα».\nΚαι αυτόν υπάρχουν κάποιοι που τον θεωρούν αξιόπιστο και μάλιστα βουλευτές που χθες έλεγαν ότι δεν θα του δώσουν ψήφο εμπιστοσύνης, όπως η ιέρεια του ΔΝΤ στην Ελλάδα η βουλευτής Έλενα Παναρίτη, σήμερα, λέει ότι θα τον … ψηφίσει αφού βέβαια απομακρύνθηκε ο κίνδυνος για το δημοψήφισμα.\nΣύμφωνα με πληροφορίες στη συνάντηση των βουλευτών που στηρίζουν τον Ευάγγελο Βενιζέλο διατυπώθηκε ένα διπλό αίτημα: προς τον πρωθυπουργό να παραιτηθεί εντός 7 ημερών και προς τον αντιπρόεδρο και υπουργό Οικονομικών να ξεκαθαρίσει τη θέση του. Συγκεκριμένα, βουλευτές όπως η Εύα Καϊλή, η Σούλα Μερεντίτη, η Τόνια Αντωνίου, ο Οδυσσέας Κωνσταντινόπουλος, ο Κώστας Καρτάλης, ο Νάσος Αλευράς και ο Δημήτρης Λιντζέρης συμφώνησαν ότι θα δώσουν ψήφο εμπιστοσύνης στην κυβέρνηση «αν» ο πρωθυπουργός δεσμευτεί πως θα ξεκινήσει άμεσα τις διαπραγματεύσεις για τη νέα κυβέρνηση και ότι θα τις ολοκληρώσει την ερχόμενη εβδομάδα. «Αλλιώς» θα αρχίσουν τις ανεξαρτητοποιήσεις.\nΣε ό,τι αφορά στη γραμμή του Ευάγγελου Βενιζέλου που ταπεινώθηκε χθες από τον Γιώργο Παπανδρέου δύο φορές, είναι καθαρή υπέρ Παπανδρέου θεωρώντας ότι σε τυχόν εκλογή από την Κ.Ο. θα πρέπει να τα έχει καλά με τους 100 βουλευτές που στηρίζουν τον Γ.Παπανδρέου. Έτσι λέει: «Δώστε ψήφο εμπιστοσύνης για να δυναμώσει η κυβέρνηση και να προχωρήσει στη … μεταβατική κυβέρνηση τον Μάρτιο»!\nΠρόβλεψη: Απόψε μόνο από ελεύθερους σκοπευτές θα κινδυνέψει η κυβέρνηση Παπανδρέου που για άλλη μια φορά θα επιβιώσει. Εν μέρει χάριν της σπουδής της αξιωματικής αντιπολίτευσης να αποδεχθεί χθες την δανειακή σύμβαση.\nΜια απόφαση του Α.Σαμαρά που σηκώνει πολύ κουβέντα, όχι πλέον γιατί βιάστηκε να το ανακοινώσει, αλλά γι’αυτό καθ’αυτό το περιεχόμενό της…\n"Εθνική ανάγκη οι εκλογές"!\nΚατάρρευση της κυβέρνησης -ίσως ακόμα και τις επόμενες ώρες- βλέπουν στη ΝΔ. Τα αλλεπάλληλα, εκτός πραγματικότητας, εκβιαστικά διλήμματα του Γιώργου Παπανδρέου από τη μία και οι εντονότατοι εσωκομματικοί κραδασμοί εντός της Κοινοβουλευτικής Ομάδας του ΠΑΣΟΚ από την άλλη -που κορυφώθηκαν κατά τη διάρκεια της χθεσινής μέρας- επισπεύδουν τις εξελίξεις, υποστηρίζουν στην αξιωματική αντιπολίτευση, με την άμεση προσφυγή στις κάλπες να θεωρείται πλέον βέβαιη.\nΟ Αντώνης Σαμαράς, ύστερα από τη χθεσινή έκτακτη συνάντησή του με τον Κάρολο Παπούλια στο Προεδρικό Μέγαρο διάρκειας 25 λεπτών, χαρακτήρισε τις εκλογές «εθνική ανάγκη» και κάλεσε τον καθένα -εμμέσως και τον ίδιο τον Πρόεδρο της Δημοκρατίας- «να αναλάβει τις ευθύνες του και να κάνει το καθήκον του». Απευθυνόμενος στον κ. Παπούλια, ο κ. Σαμαράς μίλησε για την ιστορική ευθύνη που έχει να κάνει «ό,τι απαιτείται, με κάθε τρόπο, προκειμένου η ευρωπαϊκή προοπτική και το μέλλον της χώρας μας να μην μπει σε περιπέτειες. Αυτά τα σχέδια τα οποία υπάρχουν, τουλάχιστον εμάς να μη μας βρουν συνεργούς».\nΑναφερόμενος στο δημοψήφισμα που ανακοίνωσε προχθές ο πρωθυπουργός, ο πρόεδρος της ΝΔ έκανε λόγο για διχαστικό και εκβιαστικό δίλημμα. Το κόμμα του, όπως είπε, «είναι αποφασισμένο να αποτρέψει πάση θυσία τέτοιους τυχοδιωκτικούς πειραματισμούς. Και μπορεί να το κάνει». Τρία είναι τα σενάρια που συζητούσαν χθες στο γαλάζιο στρατόπεδο, προκειμένου να προκληθούν πρόωρες εκλογές: 1. Την πτώση της κυβέρνησης από τους ίδιους τους βουλευτές του ΠΑΣΟΚ, 2. Την παραίτηση του Προέδρου της Δημοκρατίας και 3. Την παραίτηση όλων των βουλευτών της ΝΔ προκειμένου να προκληθούν εκλογές, ωστόσο το ενδεχόμενο αυτό απομακρύνεται, καθώς κρίθηκε ως «ατελέσφορο».\nΠρόθεση της αξιωματικής αντιπολίτευσης είναι το επόμενο διάστημα να πιέσει πολιτικά την κυβέρνηση να παραιτηθεί με οποιοδήποτε μέσο της προσφέρει το Σύνταγμα (περιοδείες του προέδρου και των στελεχών σε όλη τη χώρα, πορεία στο λαό, συγκεντρώσεις, κλιμάκωση του αντιπολιτευτικού λόγου κ.ά.). Με ενδιαφέρον αναμένεται η σημερινή ομιλία του Αντώνη Σαμαρά στη συνεδρίαση της Κοινοβουλευτικής Ομάδας της ΝΔ, όπου, σύμφωνα με πληροφορίες, οι τόνοι κατά της κυβέρνησης θα είναι περισσότερο υψηλοί από ποτέ.\nΣφοδρή επίθεση Παμμακεδονικής ΗΠΑ και Καναδά κατά Κ. Μητσοτάκη για Σκοπιανό: «Οι Έλληνες νιώθουν προδομένοι ξανά» - Δύο ημέρες μετά την συνάντηση του πρωθυπουργού Κ.Μητσοτάκη με τον πρωθυπουργό των Σκοπίων Ζόραν ζάεφ και τα θερμά λόγια του τελευταίου για του Έλληνα πρωθ...\nΤσαλίκης: Το οργισμένο tweet του για το ροζ βίντεο της Χριστίνας Ορφανίδου - Η παίκτρια του ριάλιτι του ΣΚΑΙ Big Brother Χριστίνα Ορφανίδου ξεκίνησε να εξομολογείται ότι έπεσε θύμα του πρώην συντρόφου της ο οποίος χωρίς την έγκρισ...\nΟ ΥΠΑΜ Σερβίας ζητά τη διάλυση της Βοσνίας εάν αναγνωρίσει το Κοσσυφοπέδιο - Το υπουργείο Άμυνας της Σερβίας δημοσιοποίησε δήλωση του υπουργού Αλεξάνταρ Βουλίν, ο οποίος προειδοποίησε τους Βόσνιους και Κροάτες προέδρους της Βοσνία...\nΓιατί τα παιδιά χρειάζονται κολατσιό στο σχολείο; - [image: Γιατί τα παιδιά χρειάζονται κολατσιό στο σχολείο;] Γράφει η Εβίτα Σιατίτσα, Κλινικός Διαιτολόγος - Διατροφολόγος, MSc. Η νέα σχολική χρονιά ξεκίνησ...\nΑΝΑΚΟΙΝΩΣΗ ΓΙΑ ΤΗΝ ΕΓΚΑΤΑΣΤΑΣΗ ΠΡΟΣΦΥΓΩΝ ΣΤΟΝ ΔΗΜΟ ΔΙΟΥ-ΟΛΥΜΠΟΥ - Η απόφαση της κυβέρνησης για τη δημιουργία δομής φιλοξενίας ασυνόδευτων παιδιών-προσφυγόπουλων μετά την καταστροφική φωτιά στο ΚΥΤ της Μόριας είναι απ...\nΤα πρωτοσέλιδα των σημερινών κυριακάτικων εφημερίδων - *Διαβάστε τα πρωτοσέλιδα των σημερινών εφημερίδων της Κυριακής...*\nΤο φάντασμα του Μεντερές καταδιώκει τον Ερντογάν - Του *Κώστα Ράπτη* *από το capital.gr* Οικονομική κρίση, αποδυνάμωση του κυβερνώντος πολιτικού μπλοκ, όξυνση της θρησκευτικής ρητορικής, στροφή στον εθ...\nΣήκωσαν drone για να καταγράψει την καταστροφή στην Καρδίτσα... - *ΒΙΝΤΕΟ - ΣΟΚ...* Στο Μουζάκι, το χωριό που χτυπήθηκε ιδιαίτερα σφοδρά από την κακοκαιρία, συνεχίζονται οι έρευνες για την 40χρονη γυναίκα που παρασύρθη...\nΑμβρόσιος σε Δερμιτζάκη: ''Είσαι άσχετος με την Εκκλησία γι΄ αυτό κάτσε στα αυγά σου'' - Του Μητροπολίτη πρ. Καλαβρύτων Αμβροσίου Ελλογιμώτατε κ. Καθηγητά, Πολλήν αγανάκτησιν ησθάνθην εις τήν ψυχήν μου καθώς ανέγνωσα τις Δηλώσεις στον...\nΚόμμα Αποστράτων: Θα πάρουμε πίσω το κατοχικό δάνε...\nΣταθερά τα εισοδήματα των βουλευτών, ενώ οι Έλληνε...\nΑύριο το μεσημέρι στις 2 θα πραγματοποιηθείη ορκωμ...\nΣτην τελική ευθεία το σχέδιο εξόδου της χώρας από ...


Όσιος Ιγνάτιος ο Σιναΐτης εκ Ρεθύμνης. 29 Ιανουαρίου ε.ε. - Askitikon\nΑρχική Αγιολόγιο Ανδρών Όσιος Ιγνάτιος ο Σιναΐτης εκ Ρεθύμνης. 29 Ιανουαρίου ε.ε.\nΌσιος Ιγνάτιος ο Σιναΐτης εκ Ρεθύμνης. 29 Ιανουαρίου ε.ε.\nΟ Όσιος και Θεοφόρος Ιγνάτιος καταγόταν από την πόλη του Ρεθύμνου της Κρήτης και ασκήτεψε στο όρος Σινά.\nΠροηγούμενο άρθροΗ ιστορία του Χότζα και του κομποσκοινιού των 33 κόμπων.\nΕπόμενο άρθροΚρέμα με άρωμα μαστίχας.


Συνεχίζεται η κυριαρχία του Android στην αγορά\n22/08/2016 6:12 μμ.\nΑυξάνεται το μερίδιο αγοράς του Android, ενώ δυσοίωνο προβλέπεται το μέλλον για την πλατφόρμα της Microsoft.\nΣύμφωνα με πρόσφατη έρευνα της Gartner σχετικά με την διείσδυση των mobile λειτουργικών συστημάτων στην αγορά, το Android συνεχίζει να ηγείται έναντι όλων των άλλων προτάσεων, διατηρώντας μερίδιο της τάξης του 86%.\nΑκολουθεί, με ποσοστό σχεδόν 13%, το iOS της Apple, ενώ στην τρίτη θέση βρίσκονται τα Windows για φορητές συσκευές (όλες οι εκδόσεις), που όμως για πρώτη φορά μετά από αρκετούς μήνες, έχουν μερίδιο αγοράς λιγότερο από 1%.\nΛειτουργικό Μερίδιο αγοράς - β' τρίμηνο 2016 (%) Μερίδιο αγοράς - β' τρίμηνο 2015 (%)\nAndroid 86,2 82,2\niOS 12,9 14,6\nWindows 0,6 2,5\nBlackberry 0,1 0,3\nΆλλο 0,2 0,4\nΣύμφωνα με ερευνητή της Gartner, η προτίμηση του κοινού στο Android, οφείλεται στην ταχύτατη εξέλιξη της πλατφόρμας και στην προσθήκη σε αυτή νέων χαρακτηριστικών.\nΚατά την δική μας γνώμη, η επιτυχία του Android - και συνεπώς του οικοσυστήματος της Google - οφείλεται περισσότερο στην ανοιχτή φύση του, που καθιστά εύκολη την παραμετροποίησή του, καθώς και την χρήση του από διάφορους κατασκευαστές συσκευών.